Апсны апны йапхъахауата йакIвшуш «Абаза» культура-спорт фестиваль йазынархаз конференция акIвшатI АААК апресс-квта апны ажвлара хабарргагаква рыхъазла.
Апсны апны йакIвшуш «Абаза» культура-спорт фестиваль ауыс ажурналистква йрархIвтI АААК апресс-квта апны ахваша, октябрь а 11 атшын.Афестиваль апрограмма ажурналистква ахалыргIвазатI АААК апхIвыс советква рунашвахъцIагIв Ардзынба Гета. Ауи йылхIватI афестиваль гIвхъвыкIта йшалазлуш. Йапхъахауа ахъвы а-Конгресс ЙхIаракIу асовет аунашвачпагIв Эгьзакь Мусса йкубок ахъазла хвитта абакIрала анкъвакъвра акIвпI. Ауи Гвдауыта апны йакIвшуштI. ЙгIвбахауа ахъвы акультура йазынархазлуштI йаргьи Согъвым, АмхIаджьырква рдзытшпурам апны йакIвшуштI.
Апресс-конференция йалакваз рпахь дгIачважвауата а-Конгресс аппарат аунашвачпагIв Таниа Кан йгIаликIгIатI афестиваль акIвыршара гIазрыцIсыз КъЧР апны «Алашара» жвлара адкIылара нхарала адахIвраква шракIву: цысквша руацIа адкIылара ауи апш фестиваль Черкесск апны йаднагалитIта – ауи апсуа-абаза уагIахъа йгIарыланакIуа зымгIва рыхъазла гвыргъьахъв дута йалитI.
Аспорт йазынарху афестиваль ахъвы акIвызтын, хвитта абакIрала анкъвакъвра Апсны апны ужвы гьакIвым йангIаларга. Эгьзакь Мусса йкубок ахъазла йапхъахуз анкъвакъвра жвасквша рапхъала йакIвшатI, ауищтара аспортсменква ауи швабыжта йыргвапхатI. Ауи йайззакваз йгIаргвалайыршвахтI хвитта абакIрала аклуб «Абаза» архъйагIв директор Боджгуа Леонид. Ауи йшипхьадзауала йагIвсыз асквшква руацIа аклуб «ахIагIара дуква йырзынадзатI».


Асаби йбзазара апны щъата йгIайыцIагылуаш
адырраква ъайауа апхьарта апны акIвпI. Апхьарта
анхара йшатахъу апшта йащтацауа йщаквыргылра
ахъазла дырра цIола уымазлара акIвымкIвагьи ауыс
уазгIашыкъызлара атахъыпI. Зынхара йазцIабыргу
апхьартаква рунашвачпагIвчва дрылапхьадзапI Черкесск йбыжьбауа апхьарта адиректор КЪВАПСЫРГЬАН Шамель Зед йпагьи.
Ауи асквш 1960 агIан Къвбина кыт дйытI. Апхьарта
дангIалга Германия атанк рхъвква рпны механикмашинанкъвцагIвта къвырльыкъв йхатI. Ауи амщтахь
Къарча-Черкес къральыгIва институт аспорт факультет дыцIалтI. Асквш 1987 агIан ауи дгIалган, Черкесск
йаныргIалу йгIвбахауа апхьарта апны физкультурала
арыпхьагIвта йынхара джвыквицIатI. Ауаъа жвахсквша дынхатI. Швапха бзи зырхIаз, зынхара йазгIашыкъыз арыпхьагIв асквш 2000 агIан йбыжьбахауа апхьарта дадиректорта ддыргылтI. Ужвы йъагIадзазгьи Шамель Зед йпа апхьарта унашва ахъицIитI.
– Апхьарта сабита 500-гIв гIайитI, йара тыпта йаму 270 ракIвпI, хIгьыгIвнашвум. Асквш 2020 спорт
площадкIа хIуыхвара хIмурадпI, – йхIватI Къвапсыргьан Шамель.
Ауи йшгIаликIгIазла, сынчIва апхьарта апны
рчIаджьра ду гьакIвдыршум. ЙагIвсыз асквшква агород амэрия рцхърагIарала капитальна рчIаджьра
рчпарныс рылшатI, сынчIвагьи ауат апхьарта йадыргалуаш ашвыгаква рзалырхуашта йгвыгъитI.
– СынчIва йжвизхауа акласс йгIалгушыз апхьагIвчва гьхIымамызтI, йауа ухIварыквын, йыжвбахауа акласс апхьарта йыцIцIхын, аколледжква йрыцIалтI. Ауаса йгIайуа асквшква аъаща рыцIа йагъьпI,
йжвабахауагьи йжвизхауагьи аклассква хIымазлушта хIгвыгъитI, – йгIаликIгIатI апхьарта адиректор.
Шамель Зед йпа йшихIвазла, сынчIва ОГЭ йахъысыз йжвбахауа акласс апхьагIвчва зымгIва архъвыхраква дахIврала йыркIытI. Асабиква апхьара
сахIатква рымщтахь художества-эстетика, спорт,
физика-математика нархараква зымагIальамату цIолата йддырдырырныс рылшитI. Ауат ракIвымкIвагьи, ахIвсса дзахра тшазырбжьитI.
Къвапсыргьан Шамель йшгIаликIгIауала, апхьарта йцауа асабиква швабыжта йтынчпI йгьи йбжьапI.
Ауи йшйырхъвыхызла, ауат райхIарагIв рандучви рабадучви зцбзазауа ракIвпI. АхIбачва йырбжьауа асабиква апхьарта апынгьи йгIарылукIгIитI. Ауат арыпхьагIвчва йрархIвуа зынла йрыларкIитI, урыдынхалырнысгьи рыцIа ймайрапI.
ЙцIыхъвахауа азаман зыбызшва зчвыбаргву асабиква рыцIа йщардагIвхитI, ауи йгIалцIла раттестатква йырнылуаш аоценкаква бзийызлара ахъазла зыбызшва ззмырдыруагьи гIарылашвитI.
– Ацри бызшвали литературали апхьара сахIатква йалкIгIата гватра рзалхIхитI. Ауат ракIвыршара
ахъазла йатахъу зымгIвала йадгалапI. Йджьащахъвугьи урышв чкIвынкIгьи абаза бызшва ййырдырра йтахъыта апхьара сахIатква дцитI. Ауи йапшу
агIаншараквагьи аъапI, ауаса закIы-гIвба сквшы рыбызшва йапхьата йызчвыбаргвхауа урышв бызшва
гIалырххитI. ХIара ауат ран-рабачва гIахIрайгвитIта
хIрачважвитI. ХIкультура, хIхабзаква, хIреспублика
абзазагIвчва руагIахъара рхчара ахъазла абызшва
рдырра магIныта йамула хIрачважвитI, – йхIватI Шамель Зед йпа.
Апхьарта йынхауа агвып швабыжта йабаркIыпI,
ацацхърагIара рызбжьапI, аунашвачпагIвчва аъачIвагIагIв шIаква йрыцыркIитI. СынчIва апхьарта йдрайгваз Агырба Аза Аслан йпхIа историяла йгьи обществознаниела йалрыпхьуштI. Ауи ужвыгьи дстудентыркIвапI, ауаса лъачIвагIа дазгIашыкъпI. АъачIвагIагIв шIаква арыпхьагIвта анхара йаквдыргвышхвауата аколледж йгIалгаз рынхаша 3-нзыкь рызгIаларцIитI, аинститут йгIалгаз сквш 30 йнамдзас 5-н
зыкь гIарыртитI.
Апхьарта адиректор апхъахьыла арыпхьагIвчва
йымкъытхара ахъазла уахьчIва уалагата йгIадзынгылуа абанпараква арыпхьагIв йъачIвагIа йаквгIазшIытра магIын ду амата йпхьадзитI. Ауи йшихIвауала, рынхара шIыцра щарда гIалалитI. СквшигIадза
арыпхьагIвчва рдырраква йрыладырхIитI, йатахъу
акурсква йырхъыситI.
АунашвачпагIв йхъвдаквцIараква йнардзата йъайырхъйауа агвыпгьи рынхара ащтацуштI. Черкесск,
йбыжьбахауа апхьарта 19 сквша унашва ахъызцIауа
Къвапсыргьан Шамель дызцынхауа агвып швабыжта хвы йыквырцIитI, пIатIу ду йымапI, апхьагIвчвагьи
ран-рабачвагьи рсабиква дыррата йрауала йразыпI.
Получайте свежие новости на электронную почту
Подписаться


Адиаспора
Апсны йауу ахIаракьатчпагIвчва Кортава Астамури Хьюитт-Кортава Гунди бзазара Великобритания йцахын ауаъа тгIачвала бизнес джвыквырцIатI. Ауат йырчпауа аджьыкIа Англия ахвгIагIвчва йаквнагауа хвы аквырцIатI.
Трыквшта апны апсуа культура квтаква р-Федерация й-VI-хауа асъезд акIвшатI. Ауи нархарата йаман а-Федерация аунашвачпагIви ауи аунашвахъцIарта йалаквуи ралхра.
АААК ахабарргарта портал апсуа-абаза уагIахъа йрыуата агIвыма къральква рпны йбзазауа ауагIа рхабарква гIаквнацIауаркIвитI. Ари агIвыра Иордания йауу Абаза (Мхцы) ГIазиз йгIайыквчважвитI.
Октябрь а 27 йгIашIарышвта ноябрь а 1-дза КъЧР апны абаза бызшви литератури йпщбахуз рфестиваль акIвшун, ауи «Тобыль апхьараква» зхьзу йцIасхаз аконференцияла йалгатI.
Согъвым апны Трыквшта йауу апсуакви адгьакви ръамапсыма цIасква йгIарыквчважвауа акнига апрезентация акIвшатI.
Абаза бызшвали литературали йхътIыз апхьара сахIатква акIвшатI Къарча-Черкес апхьартакI апны. Ауатла йджвыквылтI абаза бызшви литератури йпщбахауа рфестиваль.
Апсны апны йпхъахауата йакIвшатI Къарча-Черкес апны сквшквакI цIуата йакIвшалауа «Абаза» фестиваль ду. Асквш 2019 апхын агIан Апсны йауата ауаъа гвып дукI аъан. ХIъачIвагIалагIв, ажурналист Бебиа Екатерина ауат июль амшква йырзылгIвыз асуратгIвыраква уахьчIва йгIатахIцIитI.
АААК архъйагIв секретарь Гицба Инар нхара уысла Трыкв Республика даъан, ауаъа уыста йырхъйаз даквчважватI.
АААК Трыкв Республика акъалакви арайонкви рпны а-Конгресс ашIыпIа хъвшараква рсоветква гIахънатIуаштI.
Адуней апсуа-абаза конгресс йапхъахауата Апсны апны «Абаза» культура-спорт фестиваль акIвнаршуштI.


Апрофессионал абакIыгIвчви абжьагIвчви АААК ахабарргарта портал йгIарархIвтI Апсны апны уахьчIва хвитра абакIра штшауацIнахуа, ари аспорт квпшыра абаргвыракви агвыгъаракви йгьи аспорт апны дара рхъатачIв ъазара шщаквгылуаз.
Барганджиа Саид
Апсны апны хвитра абакIра йанакIвызлакIгьи бзи йырбуз спорт квпшыран, ауыла футболгьи, каратегьи, боксгьи йгьгIархьымшвузтI. Хвитра абакIрала аспорт залква уыжвгьи йырчвыпI: абакIыгIвчва йшсабийу йалагитIта тшырбжьитI, анчва-абачва йыргвапата ргIариква Анчва йбзирала ареспублика апны ймачIгIвым абжьагIвчва ъазаква йрызхъарцIитI. Апсыуа абакIра лкIгIара злу йара абаргвыраквагьи кьангьаш злам абзигвыгъараквагьи амапI. Ауат рпны йхъаду щатата йырзалитI апрофессионалквагьи ауат йырбжьауагьи йрылахIарныс, тшауацIырхырныс, рмахъа-щахъаквалагьи ргвылагьи рыцIагьи йызрыбагъьуш адырра шIыцква йъарызгIашыкъу.
«Папа, Царгуш Денис сйапшхарныс стахъыпI»
Асквш 2012 агIан Лондон апны Олимпиада акIвшун. Апсны абзазагIвчва зымгIвагьи гвыла-псыла рабашталагIв, Гвдауыта йауу абакIыгIв шIа Царгуш Денис йыхъазла ржьы рыхьуан. Аполуфинал апны ргвалагIваласраква гIвынагьи цIгIвагьи гьрымахмызтI. ЙцIыхъвахауата Денис дызпшIагылаз йкъару гьйыквымхъатI, ауаса Олимпиада – 2012 апны аджьаз согIа данкъвгагIвхитI.
Ауищтара Гвдауыта йауу абакIыгIв шIа йыхьыз зымгIвагьи ршIа йгIатахатI. Апсны акъалаква зымгIва рпынгьи ачкIвынчва, – «Папа, сара Царгуш Денис сйапшхарныс стахъыпI!» – рхIвумцара аспорт залква тшрыгIвнарпсатI – дзачIв апсыуазлакIгьи йгвы апны псып шIыцла тшзырчвыз хвитра абакIра тшазырбжьарныс ртахъыта.
«ЙгьхIадагIвача гIаншарам», пхыцIа мгIвапI
Абар ауат агIаншараква рапхъала абакIра тшадызкIылыз чкIвынкI йтурых. Цвижба Ахра Согъвым апны дйытI. Ауи ймахъа-щахъаквала ауралагьи дбагъьан – дхвыцищтара йкъару бзийын, дщаласын, аспорт дшачIвыз гьимыргIващузтI. Ауи дсабита аспорт тшадикIылтI: акробатика, карате дхъырхуан, ауаса йаргванкви йдыркви йанакIвызлакIгьи абакIра йща йшалу йархIвуан. Йаргьи дабакIыгIвхатI.
Ужвы Ахра сквшы 24 дыртапI, щарда цIуата абакIрагьи абжьарагьи дрызъазахатI. Йбжьара нхара атурых кIьыдапI. АбакIыгIв шIа Москва апны Олимпия гIалцIырта гвып дрылан, ауаса ймачIымкIва йшгIаншалауа апшта, йызгIвадара зарар айдзатI, ауыла йхъатачIв спорт мгIва шIчIватI. Ауаса ари агIаншара ахъаз йгьхIадагIвачамызтI, бзирагьи гIалцIтI: аспортсмен уагIа щарда рсабап злу мгIва шIыц тшизыгIахънатIтI. Цвижба Ахра бзи йбуз ауыс дшазцIабыргыз дгIанхатI йгьи асабиква абакIра йазибжьауа далагатI, хвысквша цIитIта бжьагIвыта дынхитI.
«Успортсмен духара ахъазла йгьхъашыгIврагIвацам йатахъу, угвы багъьата айрышта ухъа уадынхалра, агIарбара дуква урызгIашыкъзара атахъыпI», – йхIвитI Цвижба абакIра апны адахIвра мгIва ушзыквылуаш даквчважвауата.
Апсны апны абакIра ахIагIара бзипI, ахъашыгIвра злу щардагIвыпI
АбжьагIвы йшихIвауала, дынхауищтара сабита зъарагIвы дрыдынхалыз рпхьадзара гьидырхуам. Ужвы ауи чкIвынчва 25-гIв гвыпта дрыдынхалитI, рахIа йайцIбу хвысквша дыртапI, рыцIа йахIбу – жвыхвсквша.
«Атшпсщара мшква рагIан акIвымкIва ансимшы тшыгIбжьитI. ХIкъраль апны абакIра ахIагIара бзипI, ахъашыгIвра злу щардагIвыпI. Джьгарта дгIахIцхърагIитI Адуней апсыуа-абаза конгресс ЙхIаракIу асовет аунашвачпагIв Эгьзакь Мусса. Ареспублика абжьагIвчва рынхаша азбжа ауи йбзирала йгIарыквшвитI, аспорт ъамапсымаква рхвгIара апынгьи дгIахIцхърагIитI», – йхIвитI Цвижба Ахра.
Апсны апны хвитра абакIра апхъахьыла абзигвыгъаква дрылачважвауата Цвижба йшгIаликIгIауала, ареспублика апны хъашыгIвра злу, зуыс айрышта йазгIашыкъу аспортсменква щардагIвыпI, згвы цхIауа абжьагIвчва ахIбачва щардагIвгьи хIыцIагылапI, йгIахIцхърагIитI.
«Араъа Согъвым апны азалква гьмачIым, асабиква щардагIвыпI. Ауи хIгвапапI. АбакIра атшазыбжьара зымгIвалагьи йадгалапI. Ауаса дзачIв спортсменызлакIгьи йазалху атшыбжьартаква рпны йхъа дадынхалра, анкъвакъвраква дрылалра атахъыпI. УадыргIвана акIвпI агIарбараква анбзихуш. Ауаса ари ауыс акврыдзраква рыхъазла баргвыра щарда хIрынйитI», – йгIаликIгIитI Цвижба Ахра.
Гвдауыта – «абакIыгIвчва йырсайыртапI»
Аспортсменква йазалху атшыбжьартакви анкъвакъвракви йрылалра шатахъу ауысла Ахра йхIваз йацикIитI Цвейба Адамгьи. Ауи Гвдауыта дауапI, агIсквша цIитIта бжьагIвыта дынхитI.
«Азал апны абжьарагIвацаквали Апсны ауацIала анкъвакъврагIвацаквали хIспортсменква ргIарбараква гьхIагIазлушым», – йхIвитI ауи.
Йара Адам абакIра тшанадикIыл быжьсквша дыртан, атшыбжьара уысква ага йбзийымызтынгьи ауи «згIвата йылаштI». Дуней анкъвакъвра щарда рпны йапхъагылагIвхаз абжьагIвы дпшвырхъыччауа йгIайгвалашвахитI йапхъахуз анкъвакъвра баргвква дшрылалуаз: «Сара 15 сквша сыртан. Пермь апны Россия ачемпионат акIвшун. ХIара йапхъахауата ауат рапш анкъвакъвра хIагIа хIрылан. Сара ауат анкъвакъвраква рпны апхъагылара гьгIатзымгатI, ауаса ъазарата йгIасыларцIаз шIырпшыра амамкIва йдууын».
АбакIра апны ауи йапхъахауата айгIара ангIатига «Мышвчыр» турнир (Хын йолимпия чемпионхаз Медведь Александр йыхьызла йакIвшуз ЧкIвынргIа рквтала хвитра абакIра адуней турнир – аредакция ррытаразга) даналаз акIвпI – асквш 2009 агIан ауаъа дапхъагылагIвхатI.
АбжьагIвы йара дъауу Гвдауыта «абакIыгIвчва йырсайыртата» йпхьадзитI: сквшыкI ауацIа Гвдауыта район апны йапшымкIва агIанкъвакъвракI акIвдыршалитI. Цвейба йшгIаликIгIауала, уахьчIвала апсыуа хвитра абакIра атшауацIнарыхра цхърагIара адрайдзитI Гвдауыта район аспорт комитет, Апсны ахвитра абакIра афедерация, ареспублика арыпхьара аминистерства йгьи АААК ЙхIаракIу асовет аунашвачпагIв.
Аспорт апынгьи абзазара апынгьи айгIайра азгIашыкъра
Адам йгвып саби 20-гIвы рылапI, ауат йырныбыжьпI хвысквша йгIашIарышвта жвахсквшадза. АбжьарасахIатква ансимшы йакIвшитI хIва йауаштI.
«Сгвып рпны щардагIвыпI гьсхIварым, ауаса ахъашыгIвра злу асабиквагьи рылапI, ауат апхъахьыла агIарбара хIагIаква гIатыргарныс рылшуштI», – йхIвитI Цвейба йгвгIанаграква хIыцагIвишауата.
АбжьагIвы йшипхьадзауала, ачкIвын олимпиада апны дымчемпионхаргьи йа йбергьльу дымспортсменхаргьи дсабийищтара аспорт дадкIылазтын дгьалапIатIушым, аурам дгьгIаквхушым.
«Аспорт асаби йзгIвадара арыбагъьауа йахъазымкIва йакъыльи йхъвыцщи щаквнаргылитI», – йхIвитI ауи багъьата.
Апсны апны хвитра абакIра атурых сквшщарда гIацIанакIитI. Ари аспорт Апсны ауагIа р-Абашта айсра амщтахьгьи зынла апсып гIащаквгылхтI: ага рынхаща йшатахъу апшта йадгаламызтынгьи ареспублика апны абакIра залква гIахъыртIыхуа йалагатI, асабиква ртшыбжьарасахIатква атаджвыквылхтI. Йауа ухIварыквын хвитра абакIра апсыуала йгIаныцIитI ашIаква агвбагъьара рылацIара йгьи аспорт апынгьи абзазара апынгьи айгIайра йазгIашыкъта йбжьара.


Атурых
Ноябрь а 20 сквшы 85 лхъыцIуашын апсуа хIвсысаква йрыуата йапхъахуз ауысагIв Тарба Нелли.
Йбергьльу апсуа этнолог, Апсны ауагIа р-Абашта айсра аветеран, Адуней апсуа-абаза конгресс ЙхIаракIу асовет йалу Барцыц Марина сквшы 55 лхъыцIитI.
АбызшвадырыгIв, акIавкIаздырыгIв ду, Лондон ауниверситет апрофессор Джордж Хьюитт йалачпу абызшваква йрызйыму агIальаматра Апсны дгIанагтI – ауаса араъа йылахьгьи гIацIцIтI, анбжьагIвчва, ацынхагIвчва шIыцквагьи дрынйатI йгьи йгIвбахауа унагIвата йзалтI.
Апсуа бызшва кIавкIаз бызшваква ртгIачва апны мараташварта-кIавкIаз (апсуа-адыгьа) гвып йаланакIитI. Ауи рахIа йаргванта йаъу абаза бызшва акIвпI, йаргванпI адыгьа, агвхъауа йгьи ужвы йаъахым убых бызшваквагьи. Апсуа бызшва адуней уахьчIвала бызшвата йыкву рпны рахIа йпасарайу йрыуапI. Апсуа бызшва алфавит хIарыф 64 йнадзитI, 56 абыжь хъгIваква гIадырбитI, 6 – абыжь хътIква, ужвыгьи гIвгIарбагакI арыпшкари апыквква ррыгьажьри гIадырбитI.
АгIвгIвы йгьи ажвлара уысхагIв КIьачв Адыльгьари йыршIыйара тынха агыларта магIны ду амапI абаза уагIа ргвбайара бзазара апны, ауи чIахIныгIва тып агылартахатI Лагъь КIавкIаз адырранкъвгара литература ахъыкв апынгьи.
СынчIва сквшы 105 цIитI йбергьльу апхьахьа-бызшвадырыгIв, алитературадырыгIв, апсуа литература цIбацIбара ащатащтIацIагIв, Гулиа йыхьыз зхъхIвалгIу АкъральыгIва ахча согIа гIазквнадыргаз афилология наукаква рдоктор Бгъажвба ХухутI дгIадрийищтара.
СквшышвбжакI айхIа рапхъала октябрь а 10 дйытI Трапщ Михаил – Апсны атурыхдырыгIвчва йырхъазымкIва КIавкIаз ззырдыруа зымгIва хвы зквцIауачву тынха рызгIанызжьыз йбергьльу апхьахьа, апсуа археология аклассик. АААК ахабарргарта портал ари амш йадахIвуата ауи йгIайыквчважвауа бзагIвра арыхIазыртI.
Сентябрь а 30 сквшы 110 лхъыцIуашын Апсынгьи Грузиягьи руагIа рартистка, пIатIу ду зквыз апхIвыс Зухба Минадора. Ауи амш йадахIвуата АААК ахабарргарта портал ауи лбзазари лыршIыйари йгIарыквчважвауа абзагIвра аднагалтI.
Апсны апны «Апсны абльын Ду» – хIва йызпхьауа апхъанчIви хъахчага уыхваракI аъапIта ауи йамгIандзу ауыжвгIанчIвиква тамамта йгьырзыдыруам. Йалныс ауыпI азцIгIараква зымгIва джьауап гIарнатырныс сынчIва апхын зырхъйара йалагаз анаука проект.


Август а 24 йгIашIарышвта август а 27-дза АААК ЙхIаракIу асовет аунашвачпагIв нхара уысла Иордания даъазлуштI.
Барганджиа Саид
АААК ащтийыгIвчва а-Конгресс ЙхIаракIу асовет аунашвачпагIв Эгьзакь Мусса дырхъадата август а 24 атшын Иордания Хашимит ПаштахIыгIвара йцуштI. Ауат ауаъа хымшкI йаъазлуштI.
А-Конгресс архъйагIв секретарь Гицба Инар йшихIвазла, йара йхъатала Иордания рыцIа паса, август а 20 атшын, самолётла дпссгIуштI. Датшагьи ащтийыгIвчва гвып йрылапI а-Конгресс ЙхIаракIу асовет йалу Алшундба Инвер йгьи АААК ахабарргарта портал агIацIщтыгIв-редактор Хагба Изольда.
«ХIъацауа мурад хъадата йхIымапI – а-Конгресс ЙхIаракIу асовет аунашвачпагIв Эгьзакь Мусса, Иордания йту апсуа-абаза диаспора йгьи айщчва кIавкIаз диаспораква ранйара, апсуа-абаза тгIачваква тшрылазпхьадзауа абзазагIвчва ргIаура йгьи ашвъа йанцIара, АААК амурадкви ахачIвкви рпрезентация», – йхIватI Гицба Инар.
Агвып Иордания йъадзану адиаспора ажвлара адкIылараква рунашвачпагIвчви руысхагIвчви йрынйарныс ргвыгъапI. Ауат йрыуапI, йапхъахауата, Черкес гвчIагIвчпара адкIылара йгьи адиаспора аспорт клуб «Аль Ахли Клаб». Ауи акIвымкIва ауат ажвлара уысхагIвчвагьи акультура анхагIвчвагьи йрынйуштI.
«Ацынхара уысква хIрылачважварныс хIтахъыпI, Иордания апны АААК ашIыпIа хъвшара гIанхIыршарныс, адиаспора йрыуу ауагIа Адуней апсуа-абаза конгресс йшалалуашла амальква нахIахвырныс хIгвыгъапI, акультура ауысла хIацынхара анархараквагьи хIрылачважвуштI», – йхIватI Гицба Инар Иордания апны йыздынхалуаш ауысква дрыквгIашIасуата.
Иордания Хашимит ПаштахIыгIвара ацара а-Конгресс аунашвачпагIвчва нхара уысла агIвыма къральква ргIарыкIвшара знархару асквш 2019 аплан йаланакIитI. Ауи аплан ЙхIаракIу асовет асквш 2018 агIан йдрыбагъьатI. СынчIва асквш ацIыхъвадза АААК ауысхагIвчва йыргвыгъапI йарауаса Сириягьи, Германиягьи, Голландиягьи, Трыквштагьи йцарныс.
А-Конгресс гватра ду азрымапI адунейла апсуа-абаза диаспори ауат йрыуу ахIаракьатчпара къарукви радкIылра, адуней акъральква рквтала Апсны агыларта арыбагъьара йызлацхърагIуш амальква йырзыпшгIитI. Ауи апшта, сынчIва апрель мыз агIан Адуней апсуа-абаза конгресс ауысхагIвчва гвып Мсыр нхара уысла йаъан. Ауаъа йъадзаныз магIын ду зму анйараква акIвдыршатI. Мсыр йтабзазауа Абаза ткъвым йрыуу щардагIвгьи аргваныта йрабадырныс йгьи йшацынхушла йрангIалырныс рылшатI


Сентябрь а 30 сквшы 110 лхъыцIуашын Апсынгьи Грузиягьи руагIа рартистка, пIатIу ду зквыз апхIвыс Зухба Минадора. Ауи амш йадахIвуата АААК ахабарргарта портал ауи лбзазари лыршIыйари йгIарыквчважвауа абзагIвра аднагалтI.
Барганджиа Саид
Зухба Минадора йгIалыквчважвауа агIвыраква аналуыргауа, атеатр апны ауи йлыцынхакваз дшгIаргвалашвахуа уанапхьауа, дыздыруаз уанрачважвауа нашхыйаракI, нашхыйаракI гьакIвымта – гвасракI унанауахвитI: ауи хвду змаз апхIвыс асцена дгIаквылуата зынгьи дъаузымбуш, ауи ныжьхта – дшгIахъвмаруаз закIы йаныта уъазампшуаш йгIалцIла. Йауа ухIварыквын ауи дызлаз аргылчIвква йрыуата йхъыхта йаъаз йара ауасагьи йгьщардамызтI, ауат амачIгьи Апсны ауагIа р-Абашта айсра агIан йыдзтI.
Ауаса ауатква уанрызхъвыцра анахьанат йрапшымыз ауи агIвычIвгIвыс йгIалыквчважвауа агIахIвахраква урыздзыргIвырныс, урыпхьарныс рыцIагьи йутахъхитI.
Зухба Минадора Гал район йаланакIуа Гвымрыпщ кыт апны асквш 1909 агIан дйытI. ДсабийыркIвата дйыбахатI. ЗаманкI Минадора лащахIба дылхъпшылуан, ауаса ауи ареволюция мгIвайсра дъалаз ахъаз дырщытI. Лаща данылхъышвт амщтахь Минадора аргваныкIгьи длымамкIва дгIанхатI, ларгьи Тбилиси асаби тдзы дыцIашватI.
Аинтернат апны йрыгIзаз ауи апхIвыспачкIвын апшыгIвча йгылата йзыздзыргIвуа, квырмыш ззырчпауа дартистка духуштI. ЙайхIатагьи йхIхIвапIта, ауи дартистка духара йахъазымкIва пIатIу ду зкву дпхIвысхуштI.
ДжьабагIала йырчвыз абзазара
Ауи тахIа КвтIол кыт йауаз адгьылрхарджьыгIв Когониа Константин дйыццатI. ХъацIи пхIвыси хгIвысабичва гIадритI: гIвпачва Ивани Михаили пхIакIи – апсуа уагIа зымгIва йырдыруа артистка Когониа Этери.
Ауи апш насып зауыз ан уацIыхъван рыцхIагIа ду гIаладзатI. Абашта айсра Ду агIан щтадъа дыдзтI Иван. Лпа йуысла ан йылдырыз хIатлата дшчмазагIвхаз акIвпI – ауи амщтахь йхабар зджьарагьи йгьымгахтI…
Жвасквшапхьадзара анагIвс, Апсны ауагIа р-Абашта айсра акIвшауата дщхатI Минадора лпхIазаджвыкIгьи: Этери аквырджьква йыркIыз Согъвым дгIатахан дтан. Ауи йбергьльу апсуа гIвгIвы Тарба Иван дипхIвысын. Йара ауи аквырджькви апсуакви райсра даладзтI актриса лпа йпахIба Когониа Лашагьи. Ауи щардала узайгвгъушта йаъаз дархеологын. ТшытракI анагIвс, айсра алгахьата, атгIачва ужвыгьи рцрикI – Минадора лпа йпа Алхас дрылдзгIитI.
ТурасыкIла дгIахъвмарта турасыкI дталхпхьадзагьи Минадора ари ахьыгIа ду лыцынкъвылгун. Ауи акIвзапI ауи асцена дгIаквылпхьадзагьи нцIракI нылцIызшва йзылбуз.
Йапшым атурасква
Зухба Минадора дызлагIахъвмарыз атурас хъадаква цкIы-цкIы йалйыргауата дгIарыквчважватI йгIвыра «Аталанти АгвщтIыхри» апны йбергьльу апсуа апхьахьа йгьи атеатрдырыгIв Аргвын Алексей.
«Азъазара анчва йтдзы ауи дтынчта, дпхащагIвыта, мачIкIгьи дшвауазшва нхара далага йауашызтын гIаллырдырырныс днашылтI. ЙамгIануысызлакIгьи лхарныс дхIазырын – атеатр дапщылазаджвыкIызтI. Йшпаудыруаш? УызцIгIушда? ЙшаъазлакIгьи «режиссер»-хIва зныз ашв даквстI», – йхIвитI Аргвын актриса аршIыйара амгIва дшыквлыз даквчважвауата.
ЙащтагIайуата ауи йгIвитI Апсны адрамтеатр арежиссер хъада – ауи агIан ауи аъанатIа змаз Жданов йакIвын – «сквш 26-кI йыртахушыз» апхIвыспа гвападза дшгIалпылыз, ухъызхуа лквпшыра ахъазла статистта (статист – чва зхъам турас хвыцквакIла йгIахъвмаруа артистква – аредакция ррытаразга) днахв йшауаш шлайхIвыз.
«Минадора йазалхта закIгьи дазыбжьамкIва, ауаса лара лгвыхь лымата атеатр дгIайтI – агIвычIвгIвыс йхътыцIуа аджьабагIа ауагIа мчыта, лгвы йшгIатнацауа апшта йралхIвра лтахъыта. Щта, ауи апшыгIвчва йралхIвуашыз лыман…», – кьангьаш гьазгIайгуам атеатрдырыгIв.
Ауи анынша асквш 1935 агIан акIвын, ауи агIан акIвпI Минадора асцена апны йапхъахуз лчIвырхъаква атылпуа даналага. ГвынгIвырапI, йапхъахуз азаман ауи дызлагIахъвмаруаз турас хвыцкван. Атеатр апны лынхара анджвыквылцIа йапхъахуз асквшква руацIа Минадора йылгIауа зымгIва лылалкIуамцара ауыс тшазылбжьун.
«Асцена апны уайтыпара, учважвара шатахъу сара сазызбжьаз арежиссерква Пачалиа Шарахи Агрба Газизи (зыхьыз дута йгаз апсуа актер йгьи арежиссер – аредакция ррытаразга) ракIвпI», – Зухба Минадора лажваква йгIвыхитI Аргвын Алексей.
Гватра ззубуш йапхъахауа турасыта ауи дызлагIахъвмарыз Цагарели йпьеса «Ханума» йалу йара ауи ахьыз нкъвызгауа, йабагаквуш адыздалуа апхIвыс лтурасы акIвпI. Ауи комедиян, Зухбагьи ауаъа атурасы хъадала дгIахъвмарын апшыгIвчва узырхъыччауа дактрисатагьи тшдлырбатI. Ауи акомедия зыргылыз Пачалиа Шарах йгIачважваракI апны зны йхIвахтI щардагIвы Минадора ауи апш атурас баргвыла дзыгIахъвмарпI шрымхIвуз.
«АцIабырг ухIвушызтын, саргьи кьангьашра тIакIв сылан. ЗныкIдза сгвыгъун мачIкI дадгIапсалырквын лара-лара йгьылуыхрам-хIва, ауаса йшыншаз датшапI», – йхIвун арежиссер.
Ханума лтурасы амщтахь ауи дахIврала Агвмаа йспектакль «АчIвыла ду» апны ан лтурасыла дгIахъвмартI, уацIыхъван йатаркIвах Пачалиа йкомедиякI «Атацанадылра ду» апны. Датшата дгIаталтI Зухба Минадора «Агвы йгIатыцIуа абзибара» спектакль апны. Ауаъа ауи апсуа театр атурых зыхьыз алу Касландзиа Лео дйыцгIахъвмартI. Асквш 1949 агIан Минадора Пачалиа Шарах йдрама «Судман» апны дгIахъвмартI. Ауаъа зылахь баргвдзата йцаз апхIвыс лтурасы гIалырбатI. Актриса лапхъахьыла зжанрквала йапшымыз аргылчIвква рпны турас щарда лызпшуан. Ауи аспектакльква «Асасчва квайчIваква», «ЙщарычIвараз атацанадылра», «Данакай», «Айжьара» датшагьи щарда рпны дгIахъвмартI.
«Анчва» Зухби Медеи
Лтурасква йрыуата щарда ан йылтурасыта йъаныз йгIалцIла Зухба Минадора «Апсны ран»-хIва йлыпхьауа йалагатI. Ауи ахьыз рыцIагьи йарыбагъьатI ауи дызлагIахъвмарыз, лталант йаргъарыз апшыгIвчва щарда йызлачважваз йгьи йызлачважваркIвауа атурас хъада. Ауи анхIхIвауагьи ауи ан лтурасы ан даъазара атахъыта ащардагIв йшырбауа йгьаквыргIапсымызтI. Ауи апхъанчIви урым драматург Еврипид йпьеса йалу Медея лтурасы акIвпI. Апсны атеатр апны «Медея» асквш 1959 агIан йдыргылтI. АцIбацIбагIвчва йшырпхьадзауала ауи аспектакль агвып йырдахIвра дудздзахатI.
Зухба Минадора атурас хъадала дгIахъвмаруата зрыцхIагIа угвы йалсуа атурасы цIолата йгIалырбатI. Медея лбзибари лкърари йрылахъыччата йгIалайжьаз агIвычIвгIвыс йахьыла лща лхахра ахъазла йатахъу зымгIва зчпарныс йхIазыру, згвы мчу дпхIвыспI. Аспектакль амагIны гIазырбауа шIчIварапI Медея «лщахахра хъада». ЙгIазайжьаз апхIвыс чвгьара дудздза лхитI. Ауи лгвы йгIасыз агIвычIвгIвыс гвыгъарадъа дгIанылыжьра ахIатырла лсабиква лхъварарныс гвы лчпитI.
Зухба Минадора ауи атурасы ауи аъара мчыта дталын жвасквшапхьадзара шагIвсызгьи ужвы йъагIадзаз ауагIа ауи аргылчIв шIала йырзымхIвахуа йгIаргвалашвитI. АргылчIвгьи Минадорагьи ауи агIан ашIыпIа газетква зымгIва рыквчважвун, Зухба йгIалырбаз Медея лтурасы швапхата йырпхьадзауа йрыуазакIхатI.
Минадора дгIаргвалашвахуата
УахьчIвагьи Минадора щардагIвы дырдырыркIвитI, йалкIгIата атеатр апны. Ауи артистка ду йара ргылчIвкI апны длыцгIахъвмарырныс лынасып йгIанакIытI Апсны ауагIа рартистка Маан Виолетта.
«Сара йызбун ауи аспектакль штшазылрыхIазыруаз. Ауи сахIаткI шатахъыркIваз дгIайта атеатр апахь аквчIварта дыквчIвата йлыцынхаквауа драчважвауатагьи дубушын. Йылчпуз зымгIва дхъвыцуа, дымгвжважвауа акIвын йшылчпуз. ХIара ашIаква хIакIвын аспектакль алагарныс жвадакъикъакI ахIа атахъыхымкIва йгIаххылта йхIышхIышуа ауи тшазадызгалуаз», – йгIалгвалашвахитI Маан.
Актриса Зухба Минадора длыцта ргылчIвквакI рпны дгIахъвмартI, Грибоедов йпьесала йдыргылыз «Акъыль йуызгIанагуа агвыргIва»-гьи рылата.
«Йгьсхъаштылхуам «Акъыль йуызгIанагуа агвыргIва» шхIыргылуаз. Минадора Иван йпхIа зыцIгIва унамдзуш талант лыман, ауыс дазъазадзан, апшыгIвчва бзидздза дырбун. Ауи зджьара йгIанымхауата дпшдзан, пхIвысра нкъвылгун. АпшгIвы ауи ргылчIвзаджвыкI апны ахIа дйымбарыгьи апсуаква ргвбайара йыла йызгIацIажьуашын», – йылпхьадзитI Маан Виолетта.
…Апещду йыгIвназ зымгIва гIагылтI
Апсны къральыгIва телерадиуакомпания архив апны йрызсакъуа йынкъвыргитI Зухба Минадора ауагIа дгIарылалуата дызну йщардачвам акадрква.
ЙалкIгIата угвы йалалитI Апсны йапхъахуз р-Президент Ардзынба Владислав йъанатIа дангылуаз агIан ауи йнаскIьахьаз актриса, зылахь джьабагIала йырчвыз апхIвыс лгIачважвара.
Ауаъа йубитI ауи дшабгу квайчIвата – ауи агIамта Апсны анчва щардагIв шгIвычаз апшта – дгIвычата дшгIабжьыцIуа. Зынгьи йгIащаквымгылхуаш лдзгIара ду зайдзаз ан, анду ауагIахъа рапхъагылагIв тшанизыналырха апещду йыгIвназ зымгIва гIагылтI, ащардагIв рыладзква гIахъххылтI. Йауырамыз лгIачважвара апны ауи Апсны шабгу рхьыгIи джьабагIа щарда збаз ауагIа ргвыгъаракви гIалырбатI.
Апсны ателебара апны йаъапI Зухба йгIалыквчважвауа абзазара йгIахъыху афильмгьи. Ауи хъылхтI йбергьльу апсуа журналистка йгьи атеатрдырыгIв Корсая Светлана.
Ауи Минадора данлабадыр актриса лныбыжьла днаскIьахьан.
«Ауи майрата уыздгылуаш дгьпхIвысмызтI, йанакIвызлакIгьи хъарадза тшылкIуан. Ауи лхъа йазлыргылуаз ахачIвква йанакIвызлакIгьи йхIаракIын. Йапхъахауата данызба Лорка Гарсиа йспектакль «ЙщарычIвараз атацанадылра» апны пхIвыс дгIазгуа ачкIвын йан лтурасыла дангIахъвмаруаз акIвпI. Ауи аргылчIв далан Минадора лпхIа Этеригьи», – йгIалгвалашвахитI Корсая Светлана.
Гвыгъара, бзибара йгьи кофе чIат
Ауи абзазара йгIахъыху афильм апны зажвынтахъа йнадзаз Минадора лдахIвракви лбзазара йалаз арыцхIагIаракви дгIарыквчважвитI. ЙгIалхIвитI ауи дъадзагIачважвауа йлыкIвгьагьашауа ачкIвын хвыц йпщылу лгвыгъараквагьи.
Ауи ачкIвын хвыц айсра йаладзыз Минадора лпа йпа Когониа Лаша йпачкIвын йакIвпI. Афильм анхъырхуаз ауи пщысквшакI ракIвын дызтаз.
СынчIва Когониа Шабат сквш 27 йрыцкьатI. Ауи йъачIвагIала дюристпI, ужвы хъатачIв нхартакI апны менеджерта дынхитI.
Шабат зыхьыз газ йнанаду ауи апш дгьидырхуам, ауаса йанацыз йауата йхъа зджьакI гIатахакватI.
«Нана Минадора швабыжта дгIасайгвыгIвуан. ЙыздырхитI айсра амщтахь – ауи агIан зымгIвагьи баргвыта йбзазун, ауагIа ртгIачваква шыркIуаш амаль йазыпшгIун – сара хъвмаргакI гIастахъхатI. МшквакI ауи сахIвун. Нана Минадора йазылкIкIыта йлымаз лахчатIакIвла ауи ахъвмарга сзылхвгIатI. МашинахвыцкI акIвызма схIвитI», – пхадза йгIайгвалашвахитI актриса лтынха.
ЙдырхитI ауи йнанаду длыгвлата датшагьи артист бергьльыкI – Касландзиа Лео – дшбзазуз, ауат аргваныта йшащтаныкъвуз.
«Ауат ансищымтума ухIвушта йашIашвунта кофе ацрыжвуан, уысквакI йрылачважвун. Нана йазалхта, айхала йчпата, рыпшдзагаквакIгьи алата чIаткI лыман – ауи акIвымкIва датша закIылагьи кофе гьлымыжвуазтI», – йхIвитI Шабат.
Йаргьи данхвыцыз дактерхара йтахъын, ауаса ауатква йшсаби гвалаз йгIанхатI. Ауаса аршIыйарагьи тшадикIылитI актриса ду лтынха: уыса йгIвитI, апсышвалагьи йалайцIитI. ЙыршIыйара ауагIа дукI йгьрылайгум, зынзамызадзакI йыгIвзачва данхъатаркIра закIы-гIвба уыса асоцсетква рпны йгIатайцIитI акIвмызтын. Йуысаква ззынарху ачIвыйа? ГвынгIвырапI, райхIара – абзибара.
«Сара йстахъыпI нана Минадора лыхъазла уысакI згIвырныс», – йгвы йту хIыцагIвишитI Когониа Шабат йгьи йгIайгвалашвахитI апхьарта даныцIаз йапшым аргылчIвква дрылазларныс йшгIайыхIвуз – «ПIатIу ду зкву Минадора уылтынхапIщтIи» – рхIвунта.
Ауыгьи цIабыргыпI: ауи апхIвыс пIатIута йлыкву ажвала йгьузыхIвушым. Ауи лгIариквагьи ауат ргIариквагьи ъалчвыдзыз дгьамрыхъватI. ЙанакIвызлакIгьи ауи лылахь дайгIайуа шIыц-шIыц абзазарала дахъхуан. Ауи Апсны атеатр, Апсны шабгу хьапщ тынхата йырзалуаш турас щарда гIалырбатI. Зухба Минадора хIтурых анцIрала йгIалахуш гIамта дукI гIазцIазкIуа дгIвычIвгIвыспI.


Декабрь а 1 Къарча-Черкес Республикала гIатгара зму азгIвадарахчара анхагIвы ЧквтIу Роза йылюбилейпI. Ауи амш йадахIвуата АААК ахабарргарта портал ауи лынхара-бзазара йгIаквчважвауа гIвыра арыхIазыртI.
Айсан Людмила
Къарча-Черкес Республикала гIатгара зму азгIвадарахчара анхагIвы, Россия Федерацияла гIатгара зму айъазагIв, Черкесск къала гигиенали эпидемиологияли аквта аунашвачпагIв. Арат ахьызква зымгIва нкъвылгитI ЧквтIу Роза. Ауи дъанхаз гIазырбауа ашвъа ажванахъакI акIвпI йану: «Черкесск къала асанитар-эпидемиология станция асанитар хъвшара даунашвачпагIвта днарахвтI».
Роза Умар йпхIа йылцрихаз ари анхарта ахьызгьи аргIапсщагьи анархарагьи йгьызным йъадзапсахыз, ауаса айъазагIв сквш 40 цIитIта араъа дшынхуз апш дынхитI.
Абадырра
Роза Умар йпхIа телефон сылзаста сгIалыквчважвара шстахъу анласхIв зныкIдза ауахьауыла закIгьи гьгIарымхIвахуазтI. АйъазагIв мачIкI дъанквынхан йанлыквчважвауа лхъа шачвхъылбгIауа гIасалхIвтI. Ауаса агIвыра АААН ахабарргарта портал ахъазла йсрыхIазыруата йанылдыр лнашх датшахан лбзазарагьи лдунейпшыщагьи апхьагIвчва йрыцагIвылшарныс дазыхIазырта лхIватI.
ХIгIвыджь хIайчважвара ауи лынхарта пещ апны йакIвшун. Ауаъа чIыдата закIгьи гьыгIвнам. УнашвачпагIв щардагIв рпны йапшта ауи абльынква йкIыдымшвалхуа асуратква, артшхъвага швъаква гьыркIыдым.
«ЦкьадзапI – айъазагIв йыквыргIапспI…» – хIва сазхъвыцтI зынла.
ХIызлайчважвуз абаза бызшван. Роза Умар йпхIа ауи бзидздзата йылдыритI, ауаса данчважвауа быжьквакI йацакIта йылхIвитI – йызхIвауа дабазамызшва. Ауи йашвхIаусыгIвугьи зынла йгIасгвынлыргIвытI: «Сара спсадгьыл асквш 1978 агIан акIвпI сангIанагх…»
Йтыргаз асабихъа
Ауи лани лаби рылахь йгьи йпшдзан йгьи йнашхыйан. Лаба – Уырчыкъва Умар Ибрагим йпа Йынджьыгьлокт (ужвы Абаза район йаланакIуа ЙынджьыгьчкIвын кыт – аредакция ррытаразга) дауан, лан – Лоу Сакьинат ХвытI йпхIа Гвымлокт (ужвы Красный Восток кыт – аредакция ррытаразга) апны дйытI. Ауат йрапшкву адгьыл йаджьыкIата, ауагIа ркърари рпхи йрынкъвгагIвыта, «агIвычIвгIвыс нардза йгIайыквчважвауа хабаргIвра» рзыгIв йауашта рзырхIвитI. УырчыкъваргIагьи ЛоургIагьи ртгIачваква Сталин йагIан йыншуз ачвгьахараква рхъысын Узбекистан архъаква рахьыла йагатI.
Асквш 1936 агIан ауат – «кулакпI» – рхIвата йашвырхIваз зымгIва йрапшта тичIвы зланкъвыргуз авагонква йыртарпсан Сырдарья область, Баяут район, Баяут-3 йыргатI. МгIва йъадзаквыз йтыргакваз йрыуата амли азгIвакви йыргаз гьмачIгIвым, йгIанхаз йшзыгIащаквхуш йайгвгъауата йрымдыруаз ашта апны рбзазара джвыквырцIатI.
Анхара хьанти анамхъари рхъвыхра мчыта сквшпхьадзарала йрыквын. ЙгIазхчуз ахIбачва ъанхагIвызи ргвква ъамдзуази акIвпI – ауат чкIвыныргIагьи ргвы шкIадымрыхIуш апш йадыркIылуан. Йъаргаз акыт апны ауагIа гьабызшвакIмызтI – гвхъауагьи, къарчагьи, датша уагIахъагьи рылан. Руысква ага йхIатлазтынгьи йацыта тшыркIуан, йацацхърагIун. Абазаква рсабиква рыбызшва рхъмаштылра ахIатырла абаза бызшвала йрачважвун. Ауи йаццауата щардагIвы узбек бызшвагьи гIаргвынгIвуа йцатI, йалачважвауагьи йалагатI. Рбзазащагьи зджьакIквата йагвындыргIвуан. АгIвычIвгIвыс йчва щарда тшитI, йкъару тазтын, йгвы мчызтын абаргвыраква йзычхIитI.
Псайспамцара йтыргакваз нхарала агIатгара дуква йырзынадзауа, ауыс рзадгалуа, ашIыцраква гIаджвыквырцIауа йалагатI. Абзазарагьи тIакIв йщаквгылхтI, гвыргъьараквакIгьи гIалашвауа йцатI. АтгIачва шIыцквагьи гIаншун. Ауи апшта йгIаншатI Роза лани лаби ртгIачвагьи. Умари Сакьинати йшабадыруаз йабагвапхатI, даргьи йацIрымхвауата унагIвара йалалырныс йаквдырпштI, ага Роза лъахIыльчва ЛоургIа рахIра рызгIашIыхахта тшдырпагьауа йалагазтынгьи. ЙчкIвын багъьаз, зчIвы здыруаз, анхара апны йапхъагылагIвыз, амлыкв анкъвгара йазычпаз, адгьылрхарджьра апны заргван заджвгьи дназымрыскIьуз, аузбекква пIатIу йыквырцIауата Умар-ака – хIва йызпхьуз Уырчыкъва Умар ймурад найырдзатI йаргьи йгIалихыз апхIвыспа дгIайгтI. Ауат пщыгIпачви пхIакIи – ужвы хIызквчважвауа ЧквтIу Роза – гIадритI.
«Ага хIъаныз апны щарда хIхътысызтынгьи ссабихъагьи счкIвынхъагьи насыпла йырчвын, угвы йгIатахауата йаъан, – йгIалгвалашвахитI Роза Умар йпхIа. – Сара бзи сызбуз, йсхъпшылуаз, йгIасайгвыгIвуаз, чвынцIы гIасыквызмырчIвуз пщгIвайщчва йсахIбата йсыман».
Баяут-3 апны йджьаущушта апхьарта бзидздзакI аъан, ауаъа зуыс здыруаз, зъачIвагIа йазцIабыргыз аурышв арыпхьагIвчва нхун. УырчыкъваргIа ргIариква бзита йшапхьушла йрыквдырхъун, ахвыгIвгьи дырра бзи рыртра ахъазла йрылшуз закIгьи гьгIанырымжьуазтI. Даргьи йхIаракIу апхьартаква йгIарылгатI: МухIамади МухIадини – акыт млыкврхIара тшадыркIылтI, МухIарби – ауыхвара. МухIабзаджвыкI ауи йынасып йгьгIанамкIытI – дчкIвыныркIвата адуней йхIваджьтI.
ЪачIвагIа гIалхра
«ХIфыр щта?» – дазцIгIушзапI апхьагIв. ЗпхIазаджвыкI айъазагIвта дызбарныс згвалаз Сакьинат лахIварала Роза Ташкент йтагылаз амедицина институт дыцIалырныс гвы лчпитI. ЙщаквкIыз, йпхащагIвыз, ауаса йпшдзаз йгьи йгвакIваз, урышв бызшвагьи бзита йыздыруаз абаза пхIвыспа зынла аинститут арыпхьагIвчвагьи апхьагIвчвагьи гвы лырттI.
«Боксбергер Лида – хIва намыца пхIвыспакI дсыгIвзата ацбзазарта апещ хIтан. Ауи ауыс мшигIадза йсызнайлуз йгьи йсхъпшылуаз саща МухIарби зынла йахъвдаквищттI, – йгIалгвалашвахитI Роза Умар йпхIа. – Ауи агIамта сара стипендия гIазгуата бзита сшапхьуш, съахIыльчва чIыдала шсымрыгIапсуш акIвымкIва схъа закIгьи гьтамызтI. Йаргьи ауи гIасыдахIвуан…»
Йъатаз акыт апны абзазара рыцIа йъащаквгылыз, ргIариквагьи Ташкент апны йъапхьуз йгIалцIла Умари Сакьинати йызлатыргаз асквшква анагIвс зынла рпныла йгIамихырныс йаквыркIтI. Ауаса Уырчыкъва Умар зны сквшщарда дъанымыз йпныла дгIайтI: Абашта айсра Ду амщтахь зсабиква знапIыцIата чвзабата йгIанхаз йахща Гваща дгIайахвхырныс длыщтацатI.
Йбагъьаз, бзи йабабуз УырчыкъваргIа ртгIачва зымгIвагьи йдыртшхъвун, апшвыма дшынхагIву, хъацIара шйылу, йхIаль шбагъьу, йапхъанчIвиква рцIасква шйымрыдзуа гIалыркIгIун.
Асквш 1978 агIан Роза дахIврала Ташкент амедицина институт дгIалгитIта сквшыкIла нхара дъарщтийыз Сырдарья асанитар-эпидемиология станция дцитI. ГIвысквшала рыцIа пасата ауи лани лаби рпсадгьылла йахъхитIта Черкесск къала йадзхъу Псыжв кыт йталитI.
ГIайхра
Йара ауи асквш 1978 агIан Роза лцриква лбарныс Абазашта дгIайитI.
«Сара зынла сцри шта апсабара апшдзара, араъа абзазаща схъырхтI, йсызбзийыз ауагIа гьсзыджьамщузтI», – лпсадгьыл анылба йапхъахуз ллахIвараква гIащаквлыргылхитI Роза.
Ласыла ауи йашIамсуа йрызгIайуаз, йъаныз ахъара апны йшбзазуз йазцIгIалуз рыгвлачвагьи йщардагIвыз рзаъачвагьи ркытлагIвчвагьи дрыщцитI. Ауати лари райчважвараква рпны йызнымкIва апхъахьыла рмурадквагьи галаргалун. Акыт ачкIвынчва ракIвынта – ауат Умари Сакьинати рпхIа закIыла тшылгвадырпхара ртахъыта лцIыхъва йгьтымцIуазтI.
«СгIакIвзыршуз ауагIа са сахIа уыс рымамызшва акIвын йшызбуз», – дпшвырхъыччитI Роза Умар йпхIа.
Арыла лтшпсщара мшква алгун, Узбекистан йлызпшуаз анхарта дадгылхра атахъын. Ауаъа лаща МухIарби Роза лани лаби дшраргванызлуш апш Черкесск апны йара ауи апш нхарта далагарныс длылабжьитI.
Сквш 40 йара нхартакI апны
Абарауаса Роза Умар йпхIа лпны дгIайхдзитIта сквш 40 цIуата дызпщылу анхарта далагитI.
Ауи пхата дгIалгвалашвахитI йлунашвачпагIвыз, зуыс здыруаз ларгьи ауи дазызбжьуз асанэпидстанция айъазагIв хъада Корчемкин Александр Дмитрий йпа. Ауи аъачIвагIагIв шIа лынхара дшадгылызи ъадабта йынкъвылгузи ласыта гвы риттI, йаргьи асанитар хъвшара унашва ахъылцIарныс, ауи йацлырцауата йара дитарагылыгIвхарныс лызхъайцIатI. ЛунашвачпагIв йазхъацIара лырцIабыргуата Роза ауи закIылагьи дшгIалымрыпхащуш апш дынхун, йщаквгылаз ахабзаква нкъвылгун, лхъвдаквцIараква зымгIва йнардзата йлырхъйун. Ауи амщтахь ауат сквшщарда йагIвзачвата йабабун. ЧквтIу Роза йшылхIвахуала, Корчемкин Александр йакIвпI ауи лъачIвагIа апны мгIва дыквызжьыз.
Анхарта уыста йахъвдаквыз щардан: ашIашIкIгIара згIвакви анхара аъащаква йгIарылцIуа ачымазагIвракви къральыгIва хъпшылра рзадгалра; апсабара гIаншараква йгIарылцIла уагIа щардагIв зрычмазагIвуа аъащаква рхъвыхра; абзазагIвчва санитар-эпидемиология нархарала зарар шырмадзуш ахъпшылра; ахвгIагIвчви агIарысабапыгIвчви рхвитнагIаква хчара; хабар азкIкIра, датшагьи щарда.
Асквш 2005 агIан ЧквтIу Роза Умар йпхIа Черкесск къала гигиенали эпидемиологияли аквта даунашвачпагIвта ддыргылтI.
Лынхара уысква дахIврала йлырхъйауа йахъазымкIва Роза Умар йпхIа ажвлара уысквагьи джьгарта дрылазлитI. Ауи гIван Черкесск амуниципалитет дадепутатта далырхтI. Адепутатква рсовет апны ауи асоциал уысквала акомиссия дасекретарын, азгIвадарахчара агъьчIврала, къвльейсызта йбзазауа ауагIа, аныкъвадыкъваква цхърагIара драдзарала уыс щарда дыргIаджвыквцIагIвхатI. Роза Умар йпхIа лцхърагIарала алхыгIвчва рахIвара 200 айхIа дырхъйатI.
«Сара сыхъазла йанакIвызлакIгьи магIын ду аман съачIвагIа: зымгIва йрапхъата сара сайъазагIвпI. Ауи йгIаквхта ауагIа рпахь сборч тшазыздырра атахъыпI, йаргьи ауи сшаквыргIапсызлуш сащтан йанакIвызлакIгьи. Сара анхара сшаргвыргъьуш апшта суыс збитI, ауи сабапкI шгIанагуаш ацIыхъва стагылапI, нхарадъагьи сбзазара сыла йгьсызгIацIажьуам», – лхIвитI Роза Умар йпхIа.
Йлыцынхауа зымгIвагьи рунашвачпагIв пхата йлыквчважвитI. Ауат Роза Умар йпхIа хвы лзырбитI, нбжьагIв бзита, гIвза кьахвта дырпхьадзитI.
Узайгвыгъа йауаш ахъадкIылырта
Ауаса адоктор ЧквтIу Роза лгIатгараквагьи лчIахIра хьызквагьи лбзазара йшылтахъу апш йгьырзымырчвуашызтI лтгIачва ракIвымзарквын – ауи Роза лыхъаз узайгвыгъуш, йбагъьу, йтынчу хъадкIылыртапI.
Дансабийызищтара йлыдзхъагылакваз йрыуата лаща МухIарбизаджвыкI йакIвпI йгIанхахыз. Ауи йынхара апны йгIайдахIвыз гьмачIым. Уырчыкъва МухIарби Къарча-Черкес апны йахъазымкIва щардазджьара дырдыритI. Йапшымыз асквшква рагIан ауи ауыхвара нхартаква друнашвачпагIвта, атыдзуыхварта комбинат дадиректорта, Къарча-Черкес Республика а-Правительства аунашвачпагIв дитарагылыгIвта дынхатI. Ужвы Москва дтапI, йара ауаъа дынхитI. Йахщи йари апхъала апшта йазаргванпI.
Ажва гьалам, Роза лыдзхъа йгылапI ауи лцриква. ЗымгIва драпхъата – зныкI айъазагIв шIа лгвы зхвгIата анцIрала цIагыла багъьата йлыцу лхъапщыла ЧквтIу Рамазан. Рамазан уыс щарда йырзычпу, здырраква ауацIыху дгIвычIвгIвыспI, швабыж дынхагIвыпI, йанизаманыз ареспублика апны рахIа йдууыз амлыкврхIартаква йрыуа закIыз «Юбилейна» совхоз апны дагроном хъадан. УахьчIвагьи ауи йыпшцIа апны унагIва псауышвхIа йырхIитI, ауи абзирала ЧквтIургIа рунагIва абаракьат гьагхум.
Роза Умар йпхIа дангIадрийыз амш йлызгIайуаштI лпазаджвыкI йтгIачва: йара Ренат, ртаца Нарсана, Роза лаба йыхьыз Умар зхьырцIаз ауат рпачкIвын.
Ауат хIрыцта хIаргьи ари агIвыра афыр адахIвраква, анасып, абзира лымазларныс хIлайхIвахIвпI!


Иордания йанаъаз АААК ауысхагIвчва йцIыхъвахауата Иордания Хашимит ПаштахIыгIва йтабзазауа АбазаргIа рткъвым йрынйатI.
А-Конгресс ЙхIаракIу асовет аунашвачпагIв Эгьзакь Мусса дызхъадаз АААК ауысхагIвчва Амман апны Иордания йтабзазауа АбазаргIа рткъвым йауу атгIачваква йрынйатI. Ауыла Иордания Хашимит ПаштахIыгIва апны АААК ранйараква алдыргатI. Пхарала йырчвыз анйара апны а-Конгресс ауысхагIвчви апсуа-абаза диаспора ргIащтийыгIвчви апхъахьыла йацыздынхалуаш ауысква лырхтI, Иордания апны адиаспора шбзазауа, а-Конгресс агIвыма къральква рпны абашталагIвчва йшрабадыруа, йшрыщтаныкъвауа йрылачважватI.
А-Черкес гвчIагIвчпара жвлара ртдзы апны акIвын анйара ъакIвшуз. Ахъвлапын гIахъитIуата ажвлара рунашвачпагIв Джанбек Зухди йшгIаликIгIазла, ачеркес адкIылара а-Конгресси Иордания апсуа-абаза диаспори рацынхара атшауацIнарыхра ауыс йацхърагIаныс йхIазырпI, йшпакIву ухIварыквын ажвлара адкIылара «Диуан Абаза» йалакву агвчIагIвчпара жвлара апынгьи джьгарта йынхитI.
«Диуан Абаза» ахъада Абаза (Чычба) ХIасангьи унашва зхъицIауа адкIылара ахьызла Иордания апны АААК анхара йацикIырныс дшхIазыру йхIватI.
«ХIара хIхIазырпI Адуней апсуа-абаза конгрессгьи Эгьзакь Муссагьи йгIаджвыквырцIауа ауысква зымгIва йрыцхIкIырныс йгьи хIшгвыгъауала, а-Конгресс аунашвачпагIв йхъвдаквцIараква йырхъйауата ауи мурадта йпахь йгылу зымгIва гIайыдахIвуаштI», – йхIватI Абаза (Чычба) ХIасан.
АААК ЙхIаракIу асовет аунашвачпагIв Эгьзакь Мусса йгIайззаз тшырзынайырхауата йшихIвазла, анйара пхата, угвы йгIатахауата йакIвшатI. Ауи Иордания апсуа-абаза диаспора «акъраль ачеркес диаспора абзазари анхари цIолата йшрыларпу» гIаликIгIатI. Ацынхара абзирала агIвдиаспоракIгьи йацIагылата рхъатачIв культури рцIаскви рзыгIахчитI.
«Иордания апны ауагIахъа хабзакви ацIаскви гьырзыгIамхчушызтI акъраль аунашвачпагIвчва гIарцымхърагIазарквын, йрыхъвуш амальква, адгалща бзиква рзыгIандмыршазарквын. Ачеркесква, апсуаква, абазаква зымгIва араса бзита дъагIарцхърагIауа, айгвыгIвра ду ъарызйыму ахъазла Иордания апаштахI сизыразпI. Кьангьаш гьазгIазгуам швара швтланыкъвалагьи (апсуа-абаза диаспора швхъаталагьи – аредакция ррытаразга) швразыта акъральыгIва зламгIвайсуа амгIва багъьата йшацшвкIуа», – йхIватI Эгьзакь Мусса.
АААК аунашвачпагIв хвду аквицIатI ачеркес телебара «Нарт ТВ» анхара», ауи ауысхарта апынгьи даъан, йшынхауа дапшытI. Ари аинтернет-канал анхагIвчва магIны рзырбитI Апсны йгIаквчважвауа ахабарква, ауат йапымшвтуата агIарысабапыгIвчва йддырбалитI (анйара аналгара ауат йгIадырбуштI АААК ахабарргарта портал ахабарквагьи – аредакция ррытаразга).
АбазаргIи йари райчважвара апны Эгьзакь Мусса адиаспора къральта йъабзазауа зымгIва рпынгьи АААК анхара йалалырквын ауи магIны ду шаму гIаликIгIатI. Ауи а-Конгресс мурадта йаму йгьи ауат дахIврала йхъйара ахъазла амальта йаъу дрыквчважватI.
«ХачIвыта хIпахь йгылапI Апсны аъаща багъьа йтагылата тшауацIнахырныс ахъазла йхIылшауа зымгIва хIчпарныс. Ауи ахIатырла хIыуа дзачIвызлакIгьи (апсуа-абаза уагIа йрыуу – аредакция ррытаразга) йкъару дамайгьдзауата йалайцIара атахъыпI. Апсны апынгьи Абазашта апынгьи хIара а-Конгресс ашIыпIа хъвшараква, ЧкIвынргIа йгьи АпхIвысква рсоветква ргIаныршарала швапха бзи хIымапI. Араъа акультура, анаука-арыпхьара, аспорт йгьи ажвлара уысква знархару апрограммаква абзазара йалагIжьитI. Ауат аштаква рбзазагIвчва рбзазарта аъащагьи рбзазащагьи уыла йгIащтIнахуата дара ркъарула йырпсахитI. Ари адгылща ауагIа ртшдыррагьи рнашхгьи апсахитI. ТшанадыркIылра йырзымчпуш шаъам йазхъарцIауа йалагитI, йшпакIву ухIварыквын агIвычIвгIвыс ауыс бзиква рырхъйара тшаназынайырхара йара йгвала пшдзаквагьи рдахIвра мгIва дыквнацIитI», – йхIватI Эгьзакь Мусса.
АААК ЙхIаракIу асовет ахъада йшгIаликIгIазла, Иордания йъадзаныз, йакIвдыршаз анйараква рымщтахь, а-Конгресс ауысхагIвчва гвып рымч рыцIагьи йалахIатI, рахIагьи джьгарта, рахIагьи йацахъуа адиаспора йрыцынхарныс гIартахъхатI.
Ащтаныкъвара, ахабарква рамдара знархару амаль хъадаква йрыуата Эгьзакь Мусса йгIаликIгIатI зынхара цIыпх сентябрь мыз агIан йджвыквызцIаз АААК ахабарргарта портал.
Ахабарргарта портал агIацIщтыгIв редактор Хагба Изольда а-Конгресс асайт апрезентация йауацIыхта йакIвлыршатI, апхьагIвчва йырзыгIаныршу амальква ашIылпхьадзатI.
«Апортал цбызшвакIла йынхитI, ауи ахIатырла адиаспораква йызтабзазауа акъральква рыбызшваквала «йгIарачважвитI». ХIара магIны ду азыгIбитI а-Конгресс анхара, акультура-спорт гIаншараква, ауагIахъа ртурых, адунейла хIабашталагIвчва рбзазара знархару ахабарква зымгIвалагьи йгвынгIвырата, ауагIа йырзынадзауата йаъазларныс. Асайт апны тшанызцIаз агIарысабапыгIвчва ауи агIвыраква йрыквчважварныс, ауахьауат акъральква рпны рабашталагIвчва йырзыпшгIарныс, йрабадырныс, дасу шIыцрата йыму амырдарныс амаль рзыгIаншитI. А-Конгресс йалалырныс зтахъу асайт йту анкета гIатырхта, йтагIвыта йгIарбу адресла йырщти йауаштI», – лхIватI Хагба.
Анйара йгIадгылыз зымгIвагьи чвалатшычпарадъа а-Конгресс анхара, ауи йызлалалуаш амальква йрызцIгIун. Асасчва йрымагIальаматын а-Конгресс алоготип йгIаныцIуа, а-Конгресс Апсны аунашвачпагIвчва йшрыцынхауа, Иордания йгьи Апсны рквтала аэкономика ацынхара адгалра ауысла амальта йаъу, датшагьи нархара щарда.
АчкIвынчва Иордания апны АААК йакIвнаршуш анхара йацхърагIарныс шыртахъу рхIватI.
«ХIкъраль апны а-Конгресс анхара тшауацIнахырныс ахъазла йхIзычпуш гIахIашвхIв? ЧкIвынргIа ауи анхара йалалта апхъанчIви псадгьыл атшауацIыхра йацхърагIарныс магIны шаму гIахIгвынгIвитI йгьи ауи асатырква хIрылалырныс хIхIазырпI!» – йхIватI адиаспора йрыуазаджву ачкIвын Абаза Махер. Эгьзакь Мусса джьауап айтуата йгIаликIгIатI йапшым апроектква рырхъйара чкIвынргIи асабикви тшангIадыркIылуа ауи магIны ду шаму.
«ЧкIвынргIа рбаргвыраква хIрыдынхалра ахъазла ауат йырмагIну гIахIрыбергьыльра атахъыпI. Ауи ахъазла чкIвынргIа хIрынйата хIрачважвара атахъыпI. Иордания апны рыцIа йджьгаркву адкIылта ЧкIвынргIа рсовет гIаныршара атахъыпI. ТшадхIкIылпIта баргвырата йзынйауа рахъвдаквыщтра ауысла апрограммаква лыхIхпI, хIацыта апхъахьыла швбзазара знархару апрограмма гIгIвыпI. ТшалахIырпата хIацынхараквын ауысквагьи сабапра ду гIарылцIуата йхIзахъвдаквыщтуаштI», – йхIватI Эгьзакь Мусса.
Анйара ацIыхъва йаннадзагьи ауагIа йамцIыцIхырныс ртахъымкIва щарда йалан, йыззцIгIуш рщардан, ауат абадыруан, апхъахьылагьи йшанйушла йангIалуан, анйара ргвы йызлагIатахуш асуратква хъырхуан.
Ари апхъала август а 24 йгIашIарышвта август а 27-дза Эгьзакь Мусса дызхъадаз АААК ауысхагIвчва гвып Иордания Хашимит ПаштахIыгIва рцара-гIайра йаланакIуата датша анйарагьи акIвдыршатI. ЙалкIгIата, ауат ажвлара адкIылара «Диуан Абаза» ауысхарта апны апсуа-абаза диаспора ргIащтийыгIвчва, Иордания ажвлара йгьи аполитика уысхагIвчва йрынйатI – Иордания а-Сенат авице-председатель Мунир Соубар, Иордания апны ачеркес чкIвынргIа радкIылара, Иордания АуагIа Айззара (а-Парламент) акIьыкIваква рпалата адепутат Мансур Сейфеддин Мурад Сжьажь, аспорт клуб «Аль Ахли Клаб» аунашвачпагIвчва. Агвып Амман апны апсуа-абаза диаспора йрыуу абзазагIвчвагьи ъапхьауа ачеркес апхьарта апны йаъан, Иордания йту ачеркес диаспора рбзазаща адунейла йгIазырбауа ачеркес интернет-канал НАРТ ТВ анхара тшахадыргIвазатI.
АААК Иордания Хашимит ПаштахIыгIва рцара-гIайра асквш 2019 аурала а-Конгресс аунашвачпагIвчва агIвыма къральква ргIарыкIвшара знархару аплан йаланакIитI. Ауи аплан асквш 2018 агIан ЙхIаракIу асовет йдрыбагъьатI. СынчIва асквш ацIыхъвадза АААК датшагьи йгIарыкIвшарныс ргвыгъапI Сирия, Германия, Голландия йгьи Трыквшта.


Апсуа-абаза этнос рыхъазла йхъаду ауысква рылачважвара знархару АААК а-Дискуссия клуб анхара сынчIва ноябрь мыз агIан йджвыквылуаштI.
Барганджиа Саид
Апсны апны Адуней апсуа-абаза конгресс апсуа-абаза уагIа ргIахчари ртшауацIыхри йырпщылу атемаква йауацIыхта йъарылачважвуш уатыквта Дискуссия клуб гIахънатIитI. А-Республика акъральгIвква йрыуата зныбыжьла йапшым ажвлара гвыпква зымгIвагьи аклуб алачIвараква йрылалырныс рылшуштI. Ауи анхара ноябрь а 7 йджвыквылуаштI. Аклуб даунашвачпагIвпI Апсны акъральыгIва университет аполитологии асоциологии ркафедра арыпхьагIв ахIба Турава Ирина.
Ауи йшылхIвазла, аклуб анхара апны йхъаду принципта йщаквгылазлуштI зымгIва йырзацапшу азазаъащаква, ауи йгIаныцIитI аклуб йалу зымгIвагьи гвхътIыла йрейшу азазыъаща шырбжьазлуш. АрыпхьагIв ари апш адгылща «гIвына аъамзара» – хIва дапхьитI.
«ХIара анйараква араса йадыгIгалырныс хIгвыгъапI: чкIвынргIа гIальаматра ззырбауа азцIгIараква ахIбачва йрыздыргылырныс, акъральгIвква аэкспертква, ъанатIа хIагIа нкъвызгауа агIвычIвгIвысква рейша тшырзынадырхарныс амаль рымата. АгIвына аъамзара ансхIвауа датшагьи йгIанасыркIуа аклуб анхара адгалща акIвпI: анйараква зымгIвагьи, лекциязтынгьи, практика апхьарасахIатызтынгьи, тренингызтынгьи аздзыргIвчви аспикери закIгьи рбжьагыламкIва йакIвшалуштI – кафедрагьи айшвагьи аъамкIва», – лхIватI багъьата Турава Ирина.
Ауи йшгIалылкIгIазла, аклуб анхара адгалра апны йхъаду ахачIвква йрыуазакIыпI алачIвараква зымгIвалагьи йнардзата, йхIагIата ракIвыршара. Ажва ахъазла, аклуб йалалуа «алазлара швачIвы йа датша ахча алацIара борч гьрыквызлушым».
«Анйараква пхарала йырчвызларныс, айчважвараква гвыхътIыла йакIвшаларныс ахъазла ауат чайыжврала йалдыргахлуштI», – лхIватI аклуб аунашвачпагIв гвыгъара бзи лымата.
Турава Ирина аклуб анхара апны йхъаду цнархаракI гIалхIватI: апсуа бызшва агIахчари атшауацIнарыхри, цри бызшвала алитература ауагIа йрылагара ауысла цхърагIара, апсуа-абаза этнос ртурых-культура тынха агIахчара, абашта наука атшауацIнарыхри ауагIа йрылагари руысла цхърагIара, апхъанчIви гвбайара-этика кодекс Апсуара агIахчара знархару цхърагIара, аэкологии агьагьара псабари ргIахчара.
Темипхьадза знархару анйараква йапшым аджыпхаква йыртагылата йакIвшуштI. Ауат лекциязлуштI, тренингызлуштI, аэкспертква злу интерактивызлуштI йа айшва гьажьызлуштI. Атемаква йзапшызлакIгьи знархару анхара хымызкI руацIа йымгIвайсуаштI, ауи АААК агрант зквнарга йауаш проект хIазыр агIарбарала йалгуштI. АрыпхьагIв йгIацылцIахтI ашвъаква йрылапшуаш Комиссия гIандыршата ауат рыцIа квгвыгъара злу апроектква шгIалырхуаш.
«Аклуб ангIахъхIтIра амщтахь ауи йалу рыхъазла зынла Апсны Республика АААК ашIыпIа хъвшара аунашвачпагIвчви ахабарргарта портал аунашвачпагIвчви алата анйара абаркIыра адыгIгалуаштI. Араъа дзачIвызлакIгьи йылшуштI хIкъраль ауацIа а-Конгресс анхара ауысла гIальаматра ззйыму азцIгIараква йыргылырныс, йгIаргванхауа агIамта апны йыздынхалырныс йлырхыз ауысква гIаййырдырныс, йгIайтахъхузтын йхъатала анхара далалырныс», – лхIватI Турава Ирина.
Ауи йшгIалылкIгIазла, йара аклубгьи апроект кIьыдаква лнахуаштI (йхъаду ацтемакI йрыламкIва – аредакция ррытаразга), дара ращтацаща рымата йынхуштI, ауат йрыуата апхъа йгылапI ноябрь ацIыхъва йджвыквылуаш апроект «Анчва-абачва рклуб».
Адискуссия клуб йалалырныс зтахъу анкета йтагIвра, гIальаматра ззрыму анархара гIалырхта рахIвара швъа аклуб аунашвачпагIв йылзырщтира атахъыпI ари аэлектрон адресла: email@example.com. Нархарипхьадза йазалху атыпква йызтахъу зымгIва йырзынамхъарныс ауаштI, йшпакIву ухIварыквын аклуб алачIвараква ъакIвшуш атдзы уагIа 25-30-гIв райхIа гьыгIвнашвум («Алашара» ауысхарта, Апсны Республика анаукаква р-Академия атдзы, Лакоба йурам, 1 аэтаж). Атемаква йрылачважварныс гIазтахъхауа ауагIа щардагIвхузтын адгалагIвчва абаркIыра йызлаквгIацапахуаш амальква йырзыпшгIуштI. РыцIа магIны зму анйараква авидео йанырцIата АААК YouTube канал йтарцIалуштI. АлачIвараква рызбжа асоциал сетква рэфир рейша йтарыжьларнысгьи ргвыгъапI.


Октябрь а 27 йгIашIарышвта ноябрь а 1-дза КъЧР апны абаза бызшви литератури йпщбахуз рфестиваль акIвшун, ауи «Тобыль апхьараква» зхьзу йцIасхаз аконференцияла йалгатI.
Барганджиа Саид
«Тобыль апхьараква» зхьзу наука-практика конференцияла йалгатI октябрь а 27 йгIашIарышвта ноябрь а 1-дза Къарча-Черкес апны йпщынхауата йакIвшаз абаза бызшви литератури рфестиваль.
Апрофессор, абызшвадырыгIв, Къарча-Черкес къральыгIва университет наука нхарала апроректор ПIаз Сергей апхьараква рпрограмма йшIу йгьи швапха зырхIахьаз апхьахьаква, арыпхьагIвчва, Арыпхьарали наукали КъЧР а-Министерстви ареспублика амуниципал районква культурали арыпхьарали рхъвшаракви ръачIвагIагIвчва, КЧГУ амагистранткви аспиранткви, Апсны, Ставропольшта йауу архъвыхыгIвчви астуденткви ргIачважвараква шалаз гIайхIватI.
Апхьараква йалакIыз алачIварала йалагатI, уацIыхъван ауи йалакваз тшыршан асекцияква рпны йынхатI. Асекцияква абаза йгьи апсуа бызшваква руыжвгIанчIви аъащи ауатла арыпхьара апны баргвырата йгIаншауи, абаза йгьи апсуа литератури афольклори, арыпхьара амалькви атеории йапшым адисциплинаква йырзацалу архъвыхракви руысква, цри бызшви литератури рырдырра атеории апрактики йырзынархан.
ЙалакIыз алачIвара урышв бызшвала йакIвшатI, асекцияква рпны йапхъахауата адокладквагьи ахабарквагьи абаза, апсуа йгьи агвхъауа бызшваквала йгIархIватI – ауыгьи ацри бызшваква ргIащаквыжьри ртшауацIыхри йырзынхауа ужвыгьи чIвырхъакIта йалтI.
Аконференция апны ари анархарала уыста йырхауагьи гIатгарата йыззынадзазгьи йрыквчважватI.
«Къарча-Черкес апны ауысагIвчва, агIвгIвчва, антахьгьыт аршIыйагIвчва ргIвыраква ъагIанырцIуш алитература-гвацчпа журналква гIацIщтра щарда цIуата йагIапI. Ари ауыс йызнымкIва йгIащтIырххьатI КъЧР агIвгIвчва радкIылараква. СынчIва Алиев У.Д. йыхьыз зхъу Къарча-Черкес къральыгIва университет аунашвачпагIвчва КъЧР ауагIахъаква рыбызшваквала литература-гвацчпа йгьи наука-дырранкъвгара нархара зму пщжурналкI гIандыршарныс щаквыргылра нарахвтI», – хIгватра азынайырхатI ПIаз Сергей йгьи йхIватI асквш 2019 а-«Тобыль апхьараква» рпны КЧГУ аректор Уаздан ТаусолтIан ауагIахъа бызшваквала йгIацIцIыз ажурналква йапхъахуз рномерква аконференция йалакваз йшдйырбаз йгьи согIата йшритыз. Ауат «Абазашта адзыхьква» (абаза бызшвала – аредакция ррытаразга) йгьи «Хакв» (агвхъауа бызшвала – аредакция ррытаразга) ракIвпI. Ажурналква сквшыкI апны гIван йгIацIырщтларныс йаквдырпшитI, йгIацицIахтI абызшвадырыгIв.
Ауи йгIахIгвалайыршвахтI асквш 2019 аконференция ауи апхъала йакIвшакваз йызларапшымызгьи. ХIызту асквш ауи акъральгIв жвлара тшауацIнарыхрала апрезидент грантква р-Фонд грантла йгIацхърагIатI. Ауи акIвымкIвагьи сынчIва аконференция Апсны акъральыгIва университети Апсны анаукаква ракадемии гвып дута йгIарщтийыз апхьахьакви астуденткви джьгарта йалан.
«Ансисквша йакIвхIыршауа «Тобыль апхьараква» йшгIадырбауала ари аконференция арыпхьагIвчва рыжвлара йалархIвитI, абаза бызшва, литература, культура хчари тшауацIдрыхри апны ауи магIын ду зму уыста йырпхьадзитI», – йажва алйыргатI ПIаз Сергей.
Абаза бызшви литератури рфестиваль КъЧР апны ансисквша Къарча-Черкес къральыгIва университет, Арыпхьарали наукали КъЧР а-Министерства, Абаза муниципал район аунашвахъцIарта ацта «Алашара» Дуней адкIылара йакIвнаршитI. ЙангIаджвыквыл асквш 2014 йгIашIарышвта ауи йалазлитI Къарча-Черкес аквтанай апхьартакви аколледжкви рапхьагIвчва уыса гIапхьарали алацIара гIврали ранкъвакъвраква, абаза бызшвали литературали олимпиада. ЦIаста йщаквгылын ауи «Тобыль апхьараквала» йалгалитI, ауаъа анкъвакъвраква ргIарбараква гIархIвахлитIта йайгIайквазгьи ауат зрыхIазырыз арыпхьагIвчвагьи асогIаква рыртлитI.


АААК ашта хъвшара асовет йалу рбзирала Гвыдауыта ауацIа йапшым атыпква рпны ауыжвгIанчIви спорт турникква дыргылтI.
Барганджиа Саид
Апсны акъала Гвыдауыта ауацIа йапшым атыпква рпны щарда мцIуата араъа йгIандыршаз АААК ашта хъвшара асовет ауысхагIвчва хспорт турниккI дыргылтI.
Асовет аунашвачпагIв Лакоя Амра йшылхIвазла, апроект ашта совет ангIанша октябрь а 3 атшынбырг йгIархъвыцтI – ауи агвып йрыуазаджву аспортсмен Джениа Алмасхан йгIаджвыквицIатI. АгIаджвыквцIара асовет йалу зымгIвагьи йацыркIын йащтагIайуаз атшын йгIашIарышвта ауыс йадынхалуа йалагатI.
«Апроект абзазара йаналагIыжьуаз асхъан хIыгIвзачвагьи гIахIцхърагIатI, интернет йтахIцIаз апостква рбзирала пщымшкIла ахча гIазхIкIкIытI. ЙгIалскIгIара стахъыпI ахча гIалазцIаз Гвыдауыта абзазагIвчва йшырхъазым. Сшхъвыцуала, ауи магIны амапI. АцIабырг схIвапIта, апхъапхъа жвамшкI руацIа гIвтурниккI хIыргылырныс акIвын йшаквхIкIыз, ауаса гIамта айшысла зпхьадзара рыцIа йайхIаз ахча анадхIкIыл хтурниккI хIхвгIата йхIыргылырныс хIылшатI», – лхIватI Лакоя.
Ауи йшылрытамамызла, йдыргылыз атурникква аурам фитнес знархару спорт ъамапсыма квпшырапI, ауи «воркаут» – хIва йапхьитI (ангьльыз ажва workout – «тшыбжьара» йгIахъыхпI). Ауи йапшу атурник апны йапшымкIва тшарыщцара 25 райхIа чпа йауитI агIвычIвгIвыс йыпкъ ажьышвква зымгIвагьи йрысабапхауата, йаргьи спорт квпшыра бзи дтанаргылуата. Ужвы Гвыдауыта апны йызтахъу зымгIвагьи хвыдаъа ахIауа цкьа йылата спортла рхъа йадынхалырныс рылшуштI.
Гвыдауыта апны АААК ашта совет анхара даквчважвауата Лакоя Амра йшылпхьадзауала, ауат абзазара йаларыжьуа апроектква нархарата йрымазара атахъыпI ажвлара рсабап.
«А-Конгресс ашта хъвшара асовет йамурад хъадата йспхьадзитI абзазагIвчва йгIаджвыквырцIауа ажвлара уысква йрыцкIра. Ауат ауысква йрыуапI культура, спорт йгьи датша нархара змакву, апсуа-абаза уагIахъа рыбызшва, ркультура, рцIасква ртшауацIыхра йацхърагIауа», – лхIватI асовет аунашвачпагIв.
АААК ЙхIаракIу асовет ауысхарта аунашвачпагIв Таниа Кан йшгIаликIгIазла, Гвыдауыта апны АААК ашта хъвшара асовет йапхъахауа апроект ауи ангIандырша амщтахь жвамшкI ахIа мцIыскIва абзазара йаларжьырныс рылшатI.
«Акъала-фыр Гвыдауыта апны йгIаныршу АААК ашта хъвшара асовет а-Конгресс анхара апринципква дахIврала йгIазырбауа швапха бзита йгIахв йауаштI. Апроект архъйара йазынархата ахча гIалазцIаз зымгIвагьи хIырзыразпI, йалкIгIата ашта хъвшара асовет ауысхагIвчва рхъатала. Ауат уысла йгIадырбатI: хIанацIагылуа йхIылшауа щардапI», – йхIватI Таниа Кан.
Ауи йшгIаликIгIазла, а-Конгресс ашта хъвшара советква ангIандыршауа асхъан зпшырта рчпауа АААК агвып йрылата йынхарныс зтахъу ракIвпI – «акъала йа акыт абзазара агъьчIвра знархару, ауагIа, ажвлара рсабап гIазлыцIуа апроектква рырхъйара апны».
«Ауи апшта хIыгIвзачва, хIдырква хIрайкьангьашуамцара згвы цхIауа агIвычIвгIвысква хIрабадыритIта дара абзазагIвчва ргIальаматра злу ауысква хIацацхърагIумцара йхIырхъйитI. Апсуа-абаза уагIахъа ъабзазауа аштаква рпны а-Конгресс ауысхагIвчви дара абзазагIвчви ркъару анадыркIылра асхъан агIаджвыквцIара бзикви апроекткви дырхъйарныс гвышхвара гIарылалитI йгьи йрылшитI», – йгIахIгвынйыргIвитI Таниа Кан.
ЗымгIва рацкIыс атурникква йрайгвыргъьаз дара акъала абзазагIвчва ракIвпI.
«Аворкаутква щарда цIитIта адуней акъральква рпны йауацIыхта ауагIа йгIадрысабапитI. Швабыж сайгвыргъьитI ауат ужвы бзи йыгIбауа хIыкъала апынгьи йъагIаншаз. ХIаргьи хIгIайлуштI араъа, хIсабиквагьи гIагIдлуштI. Акъала ахъазла ари апроект швабыж йбзидздзапI», – араса йпхьадзитI акъала абзазагIв Барганджиа Зульа.
Гвыдауыта апны Адуней апсуа-абаза конгресс ашта хъвшара асовет асквш 2019 октябрь а 3 агIан йгIандыршатI. Асовет ауысхагIвчва йрыуапI Анкваб Инал, Джениа Алмасхан, Гицба Хамида йгьи ауи аунашвачпагIв Лакоя Амра.


Адуней апсуа-абаза конгресс йаднагалтI йгьи Апсны акъала хъада апны анхара джвыквнажьтI а-Дискуссия клуб. Ауи апсуа-абаза уагIа ргIахчари ртшауацIыхри йырпщылу атемаква йауацIыхта йъарылачважвуш уатыквта йгIандыршатI.
Аклуб апрезентация ноябрь а 7 атшын йакIвшатI. Анйара йалан а-Конгресс ЙхIаракIу асовет ауысхагIвчвагьи ахабарргартаква ргIащтийыгIвчвагьи. Ари асахIат йгIашIарышвта апроект джьгарта йынхауа йалагатI: ауи анхара йалазларныс зтахъу рахIвара швъаква азыркIкIуаштI, алачIвараква адыргалуаштI. А-Республика акъральгIвква йрыуата зныбыжьла йапшым ажвлара гвыпква зымгIвагьи аклуб алачIвараква йрылалырныс рылшуштI.


АбызшвадырыгIв, акIавкIаздырыгIв ду, Лондон ауниверситет апрофессор Джордж Хьюитт йалачпу абызшваква йрызйыму агIальаматра Апсны дгIанагтI – ауаса араъа йылахьгьи гIацIцIтI, анбжьагIвчва, ацынхагIвчва шIыцквагьи дрынйатI йгьи йгIвбахауа унагIвата йзалтI.
Капба Арифа
Джордж Хьюитт дангьльыз профессорпI, зынцIра Апсны йапызщылыз, йбергьльу дкIавкIаздырыгIвпI. Ауи АпсынчIвыла дшгIанагыз атурых швабыж йджьащахъвапI. Йара абызшваква данчкIвыныз йгIашIарышвта дхъырхуан – йалкIгIата йалачпаквуи апхъанчIви заман йгIаншаквази.
Ауи асквш 1949 ноябрь а 11 атшын Великобритания акъала Донкастер йтаз Томас Дуглас Хьюитти йхъапщыла Джони ртгIачва апны дйытI. ХьюитргIа рткъвым атурыхгьи гIальаматра щарда алапI. Ажва ахъазла, йан лтланыкъвала асквш 1410 агIан Азенкур апны (уыжвгIанчIви Франция ачIвыла апны йаъапI – аредакция ррытаразга) ангьльызкви афранцузкви анайсуаз азаман апаштахI Генрих V дипшIагылата дайсытI. АтгIачва Камилла, агерцог пхIвыс Корнульская, уахьчIвала Британия атаджь зквшвауа Уэльс апаштахIпа Чарльз йхъапщылу, лткъвым хъарата йырзыъахитI.
Джордж йаба Томас Дуглас Хьюитт йыхыгIв айщчви йани йаби дрыцта Ливерпуль Мерси дзыгIв атшпы апны йбзазун, асквш 1915 агIан йаба гIаншаракI апны дырщындзыкIьа. Ауи амщтахь атгIачва руыс хьантахатI. Томаси йащакIи сквшквакIла Австралия йцара атахъхатI, ауаса асквш 1933 агIан Томас Дуглас Хьюитт Англия дгIацапахтI, йаща йынцIра ацIыхъвадза Австралия дгIатахатI.
Йара апрофессор Джордж Хьюитт ужвы йсабихъа ангIайгвалашвахуа йшихIвахуала, «саби ргIачIвата дгIадзынгылуан» йгьи ахъазыра рыцIа йгIалихуан йыквлагIвчва дрылалуа ацкIысгьи. ХьюиттргIа ртгIачва хъатачIв машина гьрымамызтI, ауи йгIалцIла атшпсщара мшква рагIан хъара йгьымцузтI – ащарда Ливерпуль йтабзазуз раба йъахIыльчва рпны акIвын тшъапсырщуз. Джордж данхвыцыз ари акъала рыцIа дхънахуан йцри Донкастер ацкIысгьи.
Абызшваква хъатаршыга йашIйырпшуан
АчкIвынчва йырзалхта Донкастер йтагылаз а-Грамматика апхьарта дыцIаркIвата
Джордж Хьюитт абызшваква рырдырра дшазычпаз гвы айттI. Ахъазыра рыцIа йъагIалихуаз ашвхIаусыгIвала Хьюитт абызшваква дрылачважварныс йтахъыта гьакIвмызтI дшхъырхуаз. Ауат йалыргара атахъыта мадзара злу ахъатаршыгаква рапш дырзыъан.
«Сара йхпахуз апхьарасквшы апны апхъанчIви урым бызшва ссырдыруа салагатI, ауаса йащтагIайуаз агIамта апны латин, урым, француз, намыца бызшваква йцIоламкIва ссырдыртI. АуагIа саларачважварныс ангьльызгьи датша бызшвагьи съахъырымхуаз йгIалцIла 18 сквша саныртал рыцIа цIолата йссырдырырныс латин бызшви урым бызшви гIалсхтI, апхъанчIви турыхгьи рыцта», – йгIайгвалашвахитI апрофессор Хьюитт.
Асквш 1972 агIан Джордж Хьюитт Кембридж аколледж дгIалгатI. Асквш 1973 агIан бызшвадыррала диплом гIапшцIигатI, асквш 1976 агIан дмагистрхатI.
Ауи КIавкIаз абызшваква дрызгIазгыз амгIва гьмайрамызтI, ауаса йджьащахъван. Кембридж дапхьаркIвауата индоевропа бызшваква данхъырхуаз Британия апны ари анархарала зыхьыз рыцIа йбергьльыз аъачIвагIагIв ду, апхъала Кембридж апны йпрофессорыз сэр Гарольд Бэйли йунашва йдыртI. Ауи апрофессор санскрит ййырдыруан. «ЙшгIацIцIызла, йари сари Кембридж апны хIагвлачван, – йхIвитI Джордж Хьюитт, – ауи ахIатырла асквш 1973 йгIашIарышвта адуней анихIваджь асквш 1996 агIандза хIащтаныкъвумцара аргваныта дыздыртI. Ауи йгIасайхIвтI Британия апны цIолата йдмырхъвыхс гIвиндоевропа бызшвакI шаъу – литва бызшвы армаль бызшви».
Абараса Джордж Хьюитт апхъанчIви армаль бызшва ййырдыруа далагатI, уадыргIвана апрофессор Бейли дгIайайкьангьштI армаль бызшва анийырдыруазара ауи йаргвану абызшваквагьи йгватра рзынайырхара шатахъу, квырджь бызшвала йгIву книгакIгьи
дапшырныс йгIайыйттI. «Сара ауат ахIарыфква зынла йсгвапхатI, ауи амщтахь ага гIвысквша рурала армаль бызшва йазынарху аматериалква азскIкIрыгьи, квырджь бызшви индоевропа бызшваква йрыланамкIуаз анахьанат абызшвакви ссырдыруата йырзалсхуаз агIамта рыцIа-рыцIа йаласырхIун. Ауат абызшваква рыцIагьи йалачпан, ауи ахъазла абызшвадырыгIв рыцIа йымагIальаматхушта йаъан», – йгIайгвалашвахитI Хьюитт.
Англьыз бызшвала – апсуа бызшва ахъазла
ЙчIащыгIваз арат абызшваква дъахъырхыз ахъазла Джордж Хьюитт Трыквшта акъала Анатолия ацара йгвы йгIаташватI.
«Трыквшта ййыз сыгIвза черкескI дгIасцхърагIан асквш 1974 апхын ачеркес кыт Демикапы станагатI. Ауаъа стыцIхын йцIыхъвахуз акыт сцатI – убыхкI дъагIау йауашыз. СангIацапахуашыз ауаъа Астомбыль апны йбзазуз, йцIыхъвахауата убых бызшва бзита йалачважвуз заджвы йпа йтелефон гIасырттI», – араса йгIайгвалашвахитI апрофессор Хьюитт йапхъахауата Тевфик Эсенч йыхьыз шигIаз.
Апрофессор йшихIвазла, цри бызшва бзита йыздыруаз убыхта ауи азаджв йакIвын адуней йыквхыз. Ауи агIан Хьюитт Астомбыль апны Эсенч дгIайауын хвымшкI дйыцын йхIвуз йыгIвуамцара. Ауи агIвыра апрофессор Хьюит йсайт апны йхътIыпI.
Асквш 1975 агIан Джордж Хьюитт йзахъвдаквыцIтI квырджь бызшвагьи йымагIальамтхаз КIавкIаз анахьанат абызшваквагьи (ажва ахъазла, черкес бызшва) ййырдырныс ахъазла Тбилиси дгIайырныс. Йшцазла, ауаъа ангьльыз бызшвала черкес бызшва аунашва гIайазхIвуашыз заджвгьи дгьинымйатI. Ауаса апхьахьа шIа йгIайынйатI ангьльыз бызшвала апсуа бызшва аунашва йазхIвырныс йхIазырыз, Апсны йауаз гIваспирант пхIвыспакI - Хибба Заири Инал-Ипа Ази.
Ауи амщтахь сквшыкI анцIы Заира дихъапщылахатI. Абараса джьащахъвата Джордж Хьюитт йбызшвадырра азыгIальаматраква апсуа бызшвагьи рылалтI.
Согъвым апны: «ймайру айчважвара йсзацкIитI»
Джордж Хьюитт Апсны йапхъахауата асквш 1976 апрель агIан акIвпI дангIатал: Тбилиси дгIатыцIтI, Согъвым автобусла дгIайын йырблыта уахьчIвала йаъахым «Апсны» сасырта дталтI. Ауи йауацIыхта йдырхитI акъала йгIалынацIаз йапхъахауа алахIвараква.
«Асасырта сангIай йхъвлахьан. Ауи аъара йлащцаранта амшын шаргваныз гьалсмыргатI. Анахьани атшын сгIагылта апрапсаква анапырсх тынчдза йаквтштшуз Согъвым адзыгIвбжьага адзыцкьа сыла йгIацIашватI, абалкон уанхвынгылра Баграт йхва йашIапсаз адзычкIвынква рыквква зигIвата йнаубун», – йгIайхIвахитI Хьюитт ауи агIан йбаз йыла йатагIацIалхуазшва.
Апсны йапхъахауата дангIай Хьюитт йбергьльыз апсуа апхьахьа щардагIв драбадыртI: апрофессор Инал-Ипа Шалва, Дзидзариа Георгий, Щакърыл Константин, Зыхвба Сергей, датшагьи. ДбызшвадырыгIвынта ауи зымгIва йрапхъата гIальаматра ззибуз апсуа бызшва йапщылаз азцIгIараква ракIвын.
ЙхIхIвапIта, уахьчIвала апрофессор бзидздзата квырджь бызшвалагьи апсуа бызшвалагьи дчважвитI, йара ъасадза апсуа бызшвала «ймайру айчважвара йсзацкIитI» йхIвазтIхIва. Ауи абгата йдыруа ангьльыз бызшва йахъазыпI.
Йхъапщыла Хибба Заири йари апрофессор Хьюитт уадыргIвана апсуа бызшва йазынархата магIны ду зму ацхърагIагаква йрыдынхалтI: «Апсуа бызшва» гIвтомкI йнадзауата, «Апсуа газетква рапхьарала цхърагIага», «Апсуа уагIа рхабарыжвква», Джьапуа Зураби йари йацдрыхIазыртI «Апсуа уагIахъа цIасква», «Апсуа бызшва ахъарыпхьага».
Грузия ауагIа йрызцауата йхътIу асальамшвъа
Апсны ауагIа р-Абашта айсра (асквшква 1992-1993 рагIан – аредакция ррытаразга) гIалагандзыкIьара апрофессор Хьюитт йхъапщылагьи йгIвыпхIчвагьи йыцта Апсны ансисквша йгIайуан, Очамчыра йхъапщыла ръахIыльчва рпны хымызкI йтазлун.
«Сара Апсны асквш 1989 агIандза йшаъаз здырхитI – йкъагIауа, бзазарала йырчвыз чIвылата, йшгIасгвынгIвуазла, рыбызшвала йапшымызтынгьи ауагIа бзита йащтаныкъвун. ЦIабыргыта, сахъгвыргIвун апсуакви аквырджькви аквыргъвгъвара гIарбжьашвапIхIва, ауаса ауи гIазлыцIуаз Ингур ауахьауыла ухъыста йбзазуз аквырджьква йгIаршIышвтуаз ажваквакI рыхъазла акIвын. Апсны ауацIа, сара йшазызбузла, ауагIа гвхътIыла йащтаныкъвун, ажва ахъазла, Очамчыра апны ауагIа ртыдзква йырхъымгвыргIвуата, цIапха рырымтуа йангIанырыжьуаз щардан. Ауи йгIалцIла сгвы йасуата йджьасщатI араъа йбзазуз аквырджькви агыркви Гамсахурдиа (Гамсахурдиа Звиад – Грузия аполитика йгьи ажвлара уысхагIв, Грузия ССР ЙхIаракIу а-Совет йаунашвачпагIвыз, асквш 1990-ква ргIаталымта йапхъахауата Грузия йапрезидентыз – аредакция ррытаразга) йапшкву йрыздзыргIвыта ашовинизм майрата тшъартыз».
Асквш 1989 апхын аквырджькви апсыуакви йгIарбжьашваз апшIагылра дыгьква данрыквшахIатха амщтахь (асквш 1989 июль мыз агIан Согъвым апны абджьар гIадрысабапуата йапшIагылтI, ща дрычIватI – аредакция ррытаразга) агIвуагIахъакI разазаъащаква рыцIа-рыцIа йшгвымхахауа аниба Джордж Хьюитт асквш 1989 июль агIан Грузия ауагIа йрызцауата йхътIу асальамшвъа йгIвытI. Асальамшвъа апны ауи йхътIыта йымразыра гIайырбатI аквырджьква ашовинизм йарыбыжкIта анахьанат ауагIахъаква хъачвамщара ъарзырчпауа ахъазла.
ЙхIвара атахъыпI асальамшвъа ауатыкв йангIаталуашыз атлахан апрофессор Хьюитт Грузия апны швабыж пIатIу зквырцIуз агIвымакъраль кIавкIаздырыгIвчва дрыларпхьадзауата йшизыъаз. Тбилиси апны ауи йыхъазла ашвква зымгIва тIын, ауи Грузия ателебарала дгIачважватI, квырджь бызшвала дъачважвуз ахъазла акъраль абзазагIвчва зымгIва швабыж дыргвапхатI. Ауаса асальамшвъа йымгIва хънагIватI, Грузия апны акъральыгIва уыснкъвгагIвчва йхътIыта Хьюит «аквырджь уагIа драгъапIхIва» йыхьыз рхIватI.
Ауи асальамшвъа гIайгвалашвахуата Хьюитт йгIалыкIгIитI къазауат гIалищтырныс шитахъымыз, мурадта йынкъвицуз шдатшаз: «Аквырджьква рпны щардагIвы съардыруаз, сыхьыз бзита йъагуз гIасрысабапта «агIвычIвгIвыс уасаражвква» йгIаргвынсыргIвра стахъын ауи акъраль апны зарарта, гвымхарата йгIахъшахъыцIуаш оппозиционерква Костава Мераб, Гамсахурдиа Звиад, Чантурия Гия, Церетели Ираклий йрапшкву ршовинизм. Ауаса швабыж йгвасрата ауи агIан «гIвычIвгIвыс уасаражв» гьаъахмызтI, ужвы зымгIвагьи йыгIдыритI ауи ашовинизм рыцхIагIа гвжвейыгIвата йгIахъшахъыцIдзаз апсуакви асатинкви рыхъазла йахъазымкIва дара аквырджьква рыхъазлагьи».
Ауи ймайрамыз азаман абари апш хъацIара, хъвыцща багъьа нкъвигатI апрофессор Джордж Хьюитт.
Апсни Великобритании рбжьара
Айсра амщтахь Хьюит Апсны асквш 1996 агIан акIвпI дангIай. Джорджи Заири рыпхIчва апсуа хьзыпI йынкъвыргауа – Амра йгьи Гвында. АгIвыджьгьи бзидздзата апсуа бызшва рдыритI анахьанат абызшваква йрыццауата. Ауат апрофессор Хьюитт ргIари хвыцквала ддыргвыргъьатI – Александр, Анна Джоан, София йгьи Николь.
Ауат зымгIвагьи хкъралькI йацыркъральгIвпI – Апсны, Великобритания йгьи Россия. Йара апрофессор Джордж Хьюит Апсны данакъральгIвха Багапщ Сергей данпрезидентыз агIан акIвпI. Ауи йквнадыргатI йхIаракIу Апсны акъральыгIва ртшхъвагагьи - «Ахьдз-апша».
Ужвы апхьахьа Лондон ауниверситет МарагIайырта йгьи Африка рхъвыхраква ркафедра апны КIавкIаз бызшваквала йгьайрыпхьахуам. Йхъапщыла Заири йари йцри къала Донкастер апны йбзазитI. Апрофессор дхъызхуаз ауысква йрыуан ахIврапшдзаква ргIарирагьи, ужвы рыцIа йгвапхауа аклассика музыка даздзыргIвырныс акIвпI, йалкIгIата Бетховен йыршIыйара. Ажва аламкIва апрофессор Джордж Хьюитт уыжвгьи гIвыра щарда дрыпхьитI. КIавкIаз знархару агIвыраквала йалу йбиблиотека Европа апны рыцIа йпхатшу ахъатачIв библиотекаква йрыларпхьадзитI.
Апсны апны ХьюиттргIа ансисквша йаъазлитI. Донкастер йанаъугьи Апсны апны йгIаншауа зымгIва йрыхагIвазапI. Апрофессор Хьюитт Апсны йауу гIвзачва щардагIв драбадыритI, ауат рбзирала щарда цIуата йгIвбахауа унагIвата йзалыз акъраль хвыц абзазара шакIвшауа йылапш аквкIпI.


АшIыцраква
АААК йаланакIуа Ан-абачва рклуб апны атгIачва психология ауысла йбергьльу аъачIвагIагIвчва КоннерргIа Ричарди Оксани алата анйара акIвшатI.
Апсуа журналист Жьиба Саида лкнига апны йадылкIылтI Трыкв Республика йтабзазауа апсуа-абаза уагIа йрыуата здахIвраквала йбергьльу ауысхагIвчва рхабарква.
АААК Ан-абачва рклуб сабап ду гIалцIуата йгIвбахауа анйара акIвнаршатI. Араъа анчва, абачва айъазагIв-педиатр Кварчиа Астанда йлынйатI.
Апсны апны ансисквша йадыргаллауа асогIа «Асквш йагъьу асуратчпагIв» акIвшатI.
Адуней апсуа-абаза конгресс апресс-квта апны АААК ауысхагIвчва Мараташварта Европа акъральква рпны йшцаз йгьи йтыцIхуа асквш ауацIа йакIвшаз анхара агIарбараква йаквчважватI.
Адуней апсуа-абаза конгресс йаланакIуа апхIвыс советква рунашвачпагIв Ардзынба Гета АААК а-Дискуссия клуб апны йхыгIвхуз дсасхатI.
Россия Федерация агIвымакъраль уысквала а-Министерства апны АААК ЙхIаракIу асовет аунашвачпагIв Эгьзакь Мусси РФ агIвымакъраль уысквала аминистр йтарагылыгIв Руденко Андрейи ранйара акIвшатI.
Апсуа абакIыгIвчва хвитра абакIрала йбергьльу атурнир апны асогIаква гIатыргатI Россия алагъь къала хъада апны.
Декабрь мыз ауацIа а-Конгресс ауысхагIвчва гвып хъвдаквцIара дырхъйауата апсуа-абаза диаспора ъабзазауа Мараташварта Европа йгIакIвшан Германия апны АААК ашта хъвшара агIахътIрала рынхара уысква йрылгатI.
АААК йаланакIуа Ан-абачва рклуб йапхъахуз анйара сабап ду алата йакIвнаршатI, асаби психологква ракIвын спикер хъадата ауи йалаз.


Турыхла арыпхьара айшыс
Акъала хъада аунашвахъцIарта атдзы асквш 1914 агIан йдыргылтI: ауи сквшы 105 ахъыцIтI.. АААК апортал агIвыра йгIанахIвитI Согъвым злабергьыльхаз ари атдзы зуыхваз дзачIву, ауи штшапсахуаз, тшызлапсахыз, тшызлампсахыз.
«Абазашта» – ари агазетзаджвыкI акIвпI адуней апны абаза бызшвала йгIацIцIуа. Абаза бызшвала агазет йапхъахуз аномер асквш 1938 июль мыз агIан йгIацIцIтI. Ауищтара сквшы 80 рурала «Абазашта» анапаква йгIарыквшвитI Россия йгьи агIвыма къральква рпны йту абазаква рбзазара, ргвтараква, рбаргвыраква, ргвыргъьараква йгIарыквчважвауа агIвыраква.
Бедиа йтагылу ахрам Апсны Ткъварчал район Агв-Бедиа кыт ахва апны асквш 999 агIан йыруыхватI. Ари акьристан храм Апсны утыцIта хъарата ахабар гатI. Асквш 2019 агIан Бедиа храм дыргылищтара сквшы 1020 цIытI.
Апсны апны ансисквша йадыргаллауа асогIа «Асквш йагъьу асуратчпагIв» акIвшатI.
Апсны апны «Апсны абльын Ду» – хIва йызпхьауа апхъанчIви хъахчага уыхваракI аъапIта ауи йамгIандзу ауыжвгIанчIвиква тамамта йгьырзыдыруам. Йалныс ауыпI азцIгIараква зымгIва джьауап гIарнатырныс сынчIва апхын зырхъйара йалагаз анаука проект.
Хабардъа йыдзыз рдуней мшы ансисквша август а 30 атшын йакIвшитI. Апсны апны хабардъа йыдзыз рщардагIв Апсны ауагIа р-Абашта айсра агIан зыщта рмаухыз
Асквш 1989 август а 25-26 агIан Согъвым апны КIавкIаз ащхъа уагIахъаква рассамблея (рконфедерация) йапхъахуз айззара ду акIвшатI. Апсны ауагIа р-Абашта айсра агIан гыларта хъада змаз ари адкIылара гIаншищтара йцIуа асквш 30 йадахIвуата АААК ахабарргарта портал ауи шгIаншаз знархару абзагIвра дрыхIазыртI.
Август а 15 Апсны апны зтахъырала айсра йпшцIалыз ауагIа рымш дыртлапIитI. Ауи асквшква 1992-1993 рагIан Апсны ауагIа р-Абашта айсра анакIвшуз згвы йызшIнатта апсуаква йрыдзхъагылта агъа йпшIагылыз айсчва йырхьызхIвагапI. Ауи амш йазынархата АААК ахабарргарта портал ауат афырква йрыуата зджьакIы рхабарква гIатанацIитI.
Асквш 2019 агIан Йапхъахуз адуней айсра ангIалагазищтара сквшы 105 цIитI. Ауи йалан айбащраква рпны хъацIара ду, рпсадгьыл азцIабыргра гIазырбаз апсуа айсчва.
Апсуа йгьи абаза уагIахъа ркъральыгIвара агIарбагаква ртурых ащайдзаква апхъанчIви заман йазынадзитI. Апсуа паштахIыгIва абаракъ асурат асквшышв квтаква рагIан агенуэзква йыргIвыз акартаква йырныпI. Апсны ауыжвгIанчIви баракъи адамыгъи асквш 1992 июль а 23 агIан йдрыбагъьатI. Ауат лызхыз апсуа суратчпагIв Гамгиа Валерий йакIвпI. Апсны акъральыгIвара агIарбагаква, абазаква руагIахъа баракъ апшта, ауагIахъа ртурых гIартпшитI.


АшIыцраква
Экологияли апсабара хчарали Апсны Республика акъральыгIва комитет аунашвачпагIв Читанава Савелий АААК а-Дискуссия клуб экологияла асекция алачIвара апны дсасын.
АААК а-Дискуссия клуб апны йгIандыршаз Ан-абачва рклуб асабиква бжьарала аъачIвагIагIвчва рынйараква аднагалитI. Февраль а 8 йакIвшаз йызкьазууыз анйара апны дсасын абжьагIвы Садзба Астанда, йызлачважвуз апхъагылагIвчва шгIадзынуыргылуаш акIвын.
АААК а-Дискуссия клуб анхара йазынархаз йапхъахуз анйара аднагалтI. Йаргвану ахмызкI руацIа йызквчважварныс йгIалырхыз апсабара ахчара акIвпI.
АААК ЙхIаракIу асовет аунашвачпагIв Эгьзакь Мусса абаза уагIа ртурых архъвыхра нхара «Абаза ренессанс» йадынхалыз дрыуазаджвыпI.
АААК йаланакIуа Ан-абачва рклуб апны атгIачва психология ауысла йбергьльу аъачIвагIагIвчва КоннерргIа Ричарди Оксани алата анйара акIвшатI.
Адуней апсуа-абаза конгресс ЙхIаракIу асовет аунашвачпагIв Эгьзакь Мусса Апсны ауагIи акъраль аполитика къарукви ареспублика ауачIвымш шцуш йазхъвыцуата тшадыркIылырныс йаквгIазшIиттI.
Апсуа журналист Жьиба Саида лкнига апны йадылкIылтI Трыкв Республика йтабзазауа апсуа-абаза уагIа йрыуата здахIвраквала йбергьльу ауысхагIвчва рхабарква.
АААК ахабарргарта портал аунашвачпагIв, аредактор хъада йагIвсыз асквш агIан ауи анхара шакIвшаз даквчважватI.
Асквш 2019 агIан АААК апны хъвшара шIыц гIаншатI – Таниа Кан дызхъадахаз АААК ауысхарта. Асквш ауацIа нхарата йакIвшаз йахъазымкIва ауи а-Конгресс ахъахIараквагьи акврыдзраквагьи дрыквчважватI.
АААК ауысхагIвчва йапшым анархараквала асквш 2019 агIан анхара шакIвшаз йаквчважватI. А-Конгресс архъйагIв секретарь Гицба Инар агIвыма къральква рпны, АпхIвысква йгьи ЧкIвынргIа рсоветква, АшIыпIа хъвшараква рсоветква рпны йакIвшаз анхара агIарбараква гIайхIватI.


Европа
Декабрь мыз ауацIа а-Конгресс ауысхагIвчва гвып хъвдаквцIара дырхъйауата апсуа-абаза диаспора ъабзазауа Мараташварта Европа йгIакIвшан Германия апны АААК ашта хъвшара агIахътIрала рынхара уысква йрылгатI.
Арат амшква Мараташварта Европа йаъу АААК ауысхагIвчва ргвып уыста йрыхъвдакву рырхъйара апкъ йтата Бельгия апны а-Конгресс ашта хъвшара шIыц гIахъыртIытI.
Апсны йауу ахIаракьатчпагIвчва Кортава Астамури Хьюитт-Кортава Гунди бзазара Великобритания йцахын ауаъа тгIачвала бизнес джвыквырцIатI. Ауат йырчпауа аджьыкIа Англия ахвгIагIвчва йаквнагауа хвы аквырцIатI.
Лондон акультура квта апны Апсны йауу астудентка апсыуа бызшвала йалрыпхьауа агвып 20-гIвы райхIа йнадзитI


Акъала хъада аунашвахъцIарта атдзы асквш 1914 агIан йдыргылтI: ауи сквшы 105 ахъыцIтI.. АААК апортал агIвыра йгIанахIвитI Согъвым злабергьыльхаз ари атдзы зуыхваз дзачIву, ауи штшапсахуаз, тшызлапсахыз, тшызлампсахыз.
Ардзынба Астанда
Согъвым аквтабырг Леон йурами АйгIайра аурами рымгIвахъвыцIырта ахъатакIла сахIат зхъагылта йуыхву атдзы Апсны акъала хъада апны рыцIа йбергьльу аджьащахъвартаква йрыуазакIыпI. Асквш 2019 агIан ауи сквшы 105 ахъыцIтI. Сквшышв райхIа зхъыцIуа ари атдзы акъала абзазара апны турых магIны зму гIаншара щарда йызнымкIва йрыквшахIатхатI йгьи йапшым агIамтаква лкIгIарата йрымаз гIаныпщуа йцатI.
XX асквшышв агIаталымта Согъвым шаъаз
Апсны акъала хъада ауыжвгIанчIви архитектура квпшыра ХIХ йгьи ХХ асквшышвква анагIвысуаз асквшква рагIан йщаквгылуа йалагатI. Ауи йгIалцIла йбергьльыта акъала йтагылу апхъанчIви тыдзква хIанрыквчважвауа йагIвсыз асквшышв агIан абзазара шаъаз хIыла йгIацIагIыжьхитI.
ХХ асквшышв ахъа Согъвым гькъала дуумызтI, абзазагIвчвагьи йапшым бызшва щардала йчважвун. Араъа йбзазун уагIа агIынзыкьыгIв раъара бызшва 20 райхIала йчважвауата: апсуаква, аурышвква, аурымква, армальква, атрыквква, агырква, датшагьи щардагIвы. ЙзачIвуагIахъазлакIгьи рыжвлара рыман, руагIа йырцхърагIун. Ауат кьльиса дыргылуан, апхьарта гIахъыртIуан, рыгIвычIвгIвысква Акъала дума йшалырхуаш амальква нарахвуан.
Ауи азаман акъала абзазара шаъаз зымгIва рапхъа йхIзырдыруа асквш 1913 агIан аштадырыгIв, ауагIа рарыпхьагIв Мачавариани Константин йгIацIищтыз акнига «Согъвым агIакIвшарарбага» акIвпI, ауи амщтахь атурыхдырыгIв Агвмаа Анзор йынхараква – ауи Согъвым ауыхвараква швкIпхьадзара йнадзауата ртурых йыгIвхьатI.
Ауат рбзирала йыгIдыритI, ажва ахъазла, ХХ асквшышв ахъа Согъвым апны почта нхауа йшалагахьаз. Асквш 1912 агIан апочта швындыкъвараква акъала апны 14 йнадзахьан, акорреспонденция мышкIы апны гIван йгIатырхуан: щымта асахIат а 11 йгьи щыбжьанщтахь асахIат а 5 рагIан. Апочтальонкви ашвъанкъвгагIвчви рызджьакI апочта велосипедла йынкъвыргун. Асальамшвъакви ателеграммакви абзазагIвчва рунагIваква йырзызгуз апочтальонква ракIвын. Согъвым йтыцIта анахьанат аштаква йырщтира атахъыз акорреспонденция абзазагIвчва дара-дара апочта-телеграф уысхарта йадыргалуан.
Асвязь йгIаквчважвауата датшагьи хабар джьащахъвакI аъапI: Апсынгьи Согъвымгьи йрылсуан Лондони Калькутти (асквш 1911 агIандза Индия Британия рунашва йанацIаз ауаъа къала хъадата йщаквгылаз Калькутта акIвын – аредакция ррытаразга) йапызщылуаз ателеграф мгIва. Акционер жвлараква «СименсргIа айщчва» (Лондон) йгьи «Сименси Гаальскеи»
(Берлин) йырчIвыта ателеграф айхацIаква зхъакIныхIаз ачгвын щъаква ужвы азамангьи йуызгIауаштI Апсны апны.
ЙагIвсыз асквшышв ахъа акъала апны асквш 1866 агIан йгIандыршаз аполиция аунашвахъцIарта нхун. Ауи апшта, асквш 1914 агIан Согъвым аполиция йалата йынхун приставкI, цгIвы йнадзуз акъвырльыкъвхагIвчва ахIбачва йгьи 26-гIв йнадзуз акъвырльыкъвхагIвчва айцIбачва.
Акъала авласть йанкъвгагIвын акъала унашвачпарта, ауи ахъада йгьи Акъала дума. Йапхъахауата Согъвым Акъала дума алхраква асквш 1899 агIан йакIвшатI. Адепутатква пщысквшала йалырхуан. Йапхъахуз алхраква рпны хвитнагIа змаз абзазагIвчва напIы щтIырхтI 163-гIвы йнадзауата (ашIыпхьадзара швъа рыхьызква анырцIатI зыхв сом 500 ацкIыс ймачIмыз йатдымрыпауа млыкв змаз ауагIагIваца йгьи 1-хауа йгьи 2-хауа агильдияква йрыланакIуаз асатучпагIвчва – аредакция ррытаразга).
Акъала дума йапхъахуз айззара апны йалырхтI цыгIв агIмыстачва, арра къвырльыкъвхара нызыжьхыз хвгIвы, акъральгIв чыннкъвгагIвчва хвгIвы, айъазагIвчва гIвыджь, архитектор-суратчпагIвкI, амещанква хвгIвы йгьи адгьылрхарджьыгIвчва гIвыджь (амещанкви адгьылрхарджьыгIвчви ахвгIахвтра йалаз акъала абзазагIвчви ракIвын йгIазыргылуаз – аредакция ррытаразга).
ЙагIвсыз асквшышв ахъа Согъвым апны гIвтеатркI нхун. Акырбыджь гIацIщтыртаква щардан, ауагIа ртахъыраква зырхъйуз анхартаквагьи аъан: аткванква, ахъасартаква, ачартаква, асуратхъыхыртаква.
Амшын транспортгьи тшауацIнаххьан Кърыми КIавкIази апырщылуата – ахъвахIква Одесси Батуми ансимшы йырбжьаныкъвун.
ЗрапхIаква згIвадам ачымазагIвква йырзалху акурорт йгьи атутынрхарджьра
Согъвым Россия империя айъазагIвчва зымгIвагьи хъызхуаз квтан. Араъа йщаквгылу аклимат абзирала акъала зрапхIаква згIвадам ачымазагIвква райъазара йаквыргIапсдзата йырпхьадзун. ЙалкIгIата абари ашвхIаусыгIвала араъа йдыргылтI ауи азаман йгIаквхта йагъьыз ачымазагIвтаракви асанаторийкви.
Ауаса абальнеология (адзы цIгIаква рылкIгIараква, айъазара амальта йгIарысабап йшауаш зырхъвыхуа амедицина наука ахъвы – аредакция ррытаразга) йгьахъазымызтI йашвхIаусыгIваз ХIХ асквшышв ацIыхъва – ХХ асквшышв ахъа Апсны акъала хвыц хIаракьатчпагIвчва щарда зтабзазуз, йызтанхуз сатучпарта квтата, дача тадыргылуата, аурышв интеллигенция тшпсщара йгIайуата йзаъаз.
Согъвым йгIаквчважвауа Мачавариани Константин йкнига апны ауи араса йгIвитI: «Акъала йгIайквауа щардала йазцIгIитI: «ЙгIакIвызлакIгьи йдыртшхъвауа ари Согъвым йгIахIнатуа ачIвыйа? АчIвыйа ауи анахьанат акъалаква рпахьла йызлартшхъва йауаш?» Аминистерства апынгьи Акъала совет апынгьи амшын атшпыла айха мгIва ауыхвара йаналачважвуз асхъан араса зхIвуз даъан: «Амшын атшпы адгьыл йгIахIнатуа цIлашвыргIвацапI, хIврапшдзагIвацапI. Йауа, ацIлашвыркви ахIврапшдзакви рынкъвгара ахъазла мильуан пхьадзара аквыдзуата айха мгIва уыхвара атахъума?»
Мачавариани арат азцIгIараквагьи джьауап рититI: араъа йхъаду знадзара хIаракIыта Апсны апны йгIадырхарджьуаз, щардата арыла йтыргуз атутын ауыс акIвын.
«Афабрикантква, ауат ркомиссионерква, рагентква зпхьадзара дудздзу ахча гIархъахIитI йгьи атыдз пшдза дуква дыргылитI», – хIапхьитI ауи йкнига апны.
Ахърыкъьара аламкIва Апсны апны йгIадырхарджьуаз атутын швабыж йщардан. Ауи апшта, асквш 1914 агIан Апсны апны тутынта йгIазыркIкIыз пуд мильуанкI йнадзун, йгIаликIгIитI агIвгIвы Бабель Исаак йгIвыракI апны.
«Апхъала атутын ауысла монополия змаз Македония, Трыквшта, Египет йадымгылуашта йгьаъамызтI йгIаранкъвакъвуа йалагаз Апсны апны йгIайуаз атутын анадзара шIырпшыра амамкIва йшхIагIаз. Йбергьльыз Каир, Александрия, Лондон рфабрикаква йгIацIырщтуаз атутын квпшыра бзидздзаква апсуа тутын аналарцIарыз йалкIгIата рыхв щтIыцIуан. ХIара йгIацIхIщтуаз атутын мачвысра кIкIара хIисапта лахъвгIахъасрала йагъьдзу йрыуазакIыта адуней апны йбергьыльхатI. АгIвымакъраль капитал амшын атшпыла тшгIаунащттI, ащтацIарта дуква гIандыршауа, архарджьра плантацияква дыргылуа йалагатI», – йгIвитI Бабель.
«Атдзаквгыла хIагIадзаква» йгьи модерн джыпха
Согъвым шщаквгылуаз, штшауацIнахуаз гIаугвынгIвра ахъазла акъала аэкономика зынзаман йащайдза хъадаз атутын рхарджьра магIныта йамазгьи удырра атахъыпI. Ауат агIаншараква зымгIва удыруазтын йджьаущушта йгьаъам асквш 1914 агIан Колюбякин йурами Гьаргь йурами (ужвы ауат Леон йурам йгьи АйгIайра аурам рыхьызпI – аредакция ррытаразга) рымгIвахъвыцIырта апны йалкIгIата ауи атыдз ду зуыхваз атутын магнат Стефаниди Стефан ъайакIву.
Стефаниди ХIХ-хауа йгьи ХХ-хауа асквшышвква анагIвысуаз асквшква рагIан Азия ЧкIвын йгIатыцIта Апсны йгIатанагаз апонтий урымква дрыуан. Аурымква Согъвым атшауацIнарыхра къару дудздза аларцIатI. Ажва ахъазла, йарауи Стефаниди Стефан йакIвпI атутын атира млыкв дудздза алазырхIата ужвы акъала архитектура джьащахъварта хъадаква рашIыпхьадзара йаланакIуа ауыхвараква тынхата Согъвым йазгIанызжьыз.
Ауи азаман Стефаниди йтгIачви йари хвбата йаквгылаз атдзы йыгIвнабзазун, сквшщарда рурала ауи атдзы Согъвым апны рыцIа йхIагIу тдзыта йырпхьадзун. Ауи атыдз ду асквш 1912 агIан Воронцов-Дашков йурами Гьаргь йурами (ужвы ауат Абазаква рурам йгьи АйгIайра аурам рыхьызпI – аредакция ррытаразга) рымгIвахъвыцIырта апны йдыргылтI. Атдзы йапхъахауа аэтаж апны аткванкви ахъатачIв аптакьи аныргIалын, ауат рхъахьла дара апшвмаква бзазун, йхвитыз афатарква анахьанат абзазагIвчва багьандата йрыртуан.
УадыргIвана асквш 1921 агIан Стефаниди йтдзы акъала йырхъатачIвырахатI, дара аурым байа йтгIачвагьи Апсны йтыцIхтI. Стефаниди йтдзы уахьчIва йъагIадзазгьи йгылапI: ужвы ауи фатар щардала йалу бзазартапI, Апсны атурых-архитектура тынхагьи йачвахъабагапI.
Пщбата йаквгылу атыдз шIыц (ужвы акъала хъада аунашвахъцIарта ъаныргIалу – аредакция ррытаразга) апроект зчпаз Островидов Вениамин йакIвын. Атдзы Согъвым лкIгIарата йамаз модерн джыпха йаквыргIапста йыруыхватI. ХХ асквшышв агIаталымта ауи «тдзаквгыла хIагIадзата» ауагIа рыла йгIацIалуан.
АгIвыра гIалцIыртаква рызбжа йшырнула, апшвыма йыхьзи йтдзахьзи злагIалагауа ахIарыфква атдзы апахь атротуар апны йгIатдрышвтныс унашва йчпата йаъан. Ужвы ауат ахIарыфква уаухуашта йгьаъам, закIы гьазхIвамызтI ауат атротуар ангIадыршIыцхуаз йыдзныс. Колюбякин йурами Гьаргь йурами ралыцIырта апны йыргылыз атдзы Стефаниди щарда йнайымгуата датша тутын хIаракьатчпагIвкI йыйрыхвгIахтI – атутын фирма «Дуней» апшвыма Гокиелов, ауаъа йнанаркIыта ари атыдз пшдза апны йаныргIалын ауи йынхарта ауысхарта.
Сквшы 105 рапхъала ари атдзы апны йаныргIалын датшагьи хъатачIв нхарта щарда: апровизор Бауман йаптакь, ймодаз агалантерея пкъыгIваква рткван «Лион шик», Гогиджанова дызпшвымаз акнигакви йызквыгIвуа ашвъабгъьи рткван. Йджьащахъву ари акIвпI: сквшышвкI рымщтахьгьи араъа йаныргIалпI аптакь, ачгIвыча ткван, акнигакви аканцеляр пкъыгIвакви рткванква.
Атдзы апроекти йгьи йагIвсыз асквшышв агIаталымти аквти рагIан ауи аквпшыра шаъаз гIазырбауа асураткви гIащаквхатI, ауат рунашва Согъвым абазазагIвчвагьи бзита йырдыритI, ауаса ауи аинтерьер шаъаз ауысла закIгьи гьбергьльым хIва йауаштI.
АйгIайра хьзы зауыз Гьаргь йурам
Асквш 1921 агIан совет власть анщаквдыргыл амщтахь пщбата йаквгылу ари атдзы акъраль йачIвхатI, ауи «Анхара атдзы» – хIва йахьызхатI. УадыргIвана Акъала совет йрыртхтI. Атдзы апахьбльын апны Сталин Иосиф йуырт шабгу гIанарбауата сурат ду кIыдырцIатI. Абльынква рпны акоммунист аквгIазшIытраква рыквырцIатI.
Абзазара апсахраква рагIамта йаквыргIапста апхъанчIви урамква рыхьызквагьи датшата йырчпун. Ажва ахъазла, йызнымкIва йырпсахтI атдзы зхвынгылаз Гьаргь йурам ахьызгьи.
Апхъапхъа, асквш 1880 йгIашIарышвта, ауи ахьыз зпщылаз аимператор Александр III йащайцIба – ахI лашара Гьаргь Александр йпа йакIвын. Асквш 1918 агIан, Апсны апны акырт меньшевикква авласть аныркIы, ауи аурам ГIвадахь КIавкIаз Федерация Демократ Республика аправительства йахъадаз Чхенкели йыхьыз ахьырцIатI. Совет власть анщаквгыл асхъан йара ари аурам III а-Интернационал ахьырцIатI.
УадыргIвана, асквш 1937 агIан, акъала аквта апны рыцIа йауыру ари аурам Сталин Иосиф йыхьыз ахъарцIатI. Асквш 1960-ква ргIаталымта Сталин йкульт ангIадырнахва амщтахь, аурам ахьызгьи дыршIыцхтI – «Амамыр аурам» – хIва йапхьауа йалагатI. Ужвы ауи «Аиааира» – хIва йапхьитI, апсуа бызшвала йгIаныцIитI «АйгIайра».
АпаштахI тгIачва рсабиква акьристан шихква рыхьызква шрыхьырцIуз уазхъвыцхырквын, Гьаргь – ауи АйгIайрагIатгагIв-ших (агIазабтардзагIв ду АйгIайрагIатгагIв-ших Гьаргь – аредакция ррытаразга) йыхьызпI.
Йшцауала, Гьаргь йурам «айгIайрагIатгара» хьзы атаквнадыргахтI, ага ауи гIазхъшахъыцIыз датшазтынгьи.
Апсны злабергьльу атдзы
Асквш 1950 агIан СССР ауацIа Согъвым ацкьарала йгIалыркIгIан курант бжьы зму асахIат согIата йгIаквнадыргатI. АсогIа Апсны йгIарызтыз Москва акъала совет ракIвын – ауи асквш 1917 йгIашIарышвта асквш 1993-дза Москва апны акъральыгIва власть апны йхIаракIдзу органта йщаквгылан, ужвы Москва акъала думахIва йызпхьауа ангIанымшасыз йаъан. АсахIат Согъвым акъала совет атдзы йахъадздыргылтI. Ахъагыла сахIат акъала хъада йаджьащахъвартахатI, рыцIа йызлагIаудыруа ахцIараква йрыуазкIхатI.
Ужвы, й-ХХI-хауа асквшышв анымгIвайсуа, турых магIны зму акъала совет атдзы йыгIвната йынхитI Согъвым къала аунашвахъцIарта, Акъала Айззара, акультура-гвчIагIвчпара жвлара «Ашана». Асквш 1914 агIан йыруыхваз ари атдзы щарда цIуата Апсны акъала хъада злабергьыльхаз аджьащахъвартаква йрылапхьадзапI, Апсны атурых-культура тынха ареестр йаншвалтI йгьи акъральыгIва йахчитI.


Атурых
Къарча-Черкес апны йбергьльу ажвлара-политика уыснкъвгагIв Быджь Исмель йюбилей йадахIвуата АААК ахабарргарта портал ауи агIвычIвгIвыс джьащахъва йбзазара мгIва, йтгIачва, абзазара апны хвы ззибауи йчпарныс бзи йбауи йгIарыквчважвитI.
«Апхьарца» ансамбль йалу ащардагIв гIвысквша рапхъала макъым ъамапсымакIгьи гьрымкIысызтI, нотагьи гьырдырам – ага ауаса йаъазтынгьи щарда мцIуата йгIаншаз агвып зынла афестивальква рпны асогIаква гIатыргауа йалагатI. АААК акорреспондент ауи лшарата йызчпаз гIаллырдыртI.
Акъала хъада аунашвахъцIарта атдзы асквш 1914 агIан йдыргылтI: ауи сквшы 105 ахъыцIтI.. АААК апортал агIвыра йгIанахIвитI Согъвым злабергьыльхаз ари атдзы зуыхваз дзачIву, ауи штшапсахуаз, тшызлапсахыз, тшызлампсахыз.
«Абазашта» – ари агазетзаджвыкI акIвпI адуней апны абаза бызшвала йгIацIцIуа. Абаза бызшвала агазет йапхъахуз аномер асквш 1938 июль мыз агIан йгIацIцIтI. Ауищтара сквшы 80 рурала «Абазашта» анапаква йгIарыквшвитI Россия йгьи агIвыма къральква рпны йту абазаква рбзазара, ргвтараква, рбаргвыраква, ргвыргъьараква йгIарыквчважвауа агIвыраква.
Бедиа йтагылу ахрам Апсны Ткъварчал район Агв-Бедиа кыт ахва апны асквш 999 агIан йыруыхватI. Ари акьристан храм Апсны утыцIта хъарата ахабар гатI. Асквш 2019 агIан Бедиа храм дыргылищтара сквшы 1020 цIытI.
АрахврхIагIв, амлыкврхIагIв гвымчIва ХIапIатI ЧухIайыб йыцынхазгьи йунашва йацIата йынхузгьи хвду азырбун ауи ауагIа рпны йахъазымкIва арахвнадзара рпны йынкъвигуз айгвыгIвра ду.Ауи йгIатгара хъадаква йрыуазакIыта йгIалыркIгIитI йхIаракIу артшхъвага – Сталин йсогIат – ззгIайквнадыргаз ауыс – зласа пшку ауасатлапкъ шIыц ъагIанйыршаз ахъазла.
Эсенч Тевфик йхъазын убых бызшва здыруата адуней йыквхыз. Ауи дгIадрийищтара йцIуа асквш 115 йадахIвуата АААК ахабарргарта портал Трыквшта аубых кыт Хаджи-Осман йтагылу ЭсенчргIа рунагIва апны йсасытI.
Апсны апны ансисквша йадыргаллауа асогIа «Асквш йагъьу асуратчпагIв» акIвшатI.
Анаука жвлара акIавкIаздырыгIв, абызшвадырыгIв Марр Николай йынхараквагьи йаргьи йшырзыъу гьапшым, ауаса ауи апсуадырра апны зыщта пшдза гIанызжьыз дшапхьахьа дуу хIакъпI. Декабрь а 25 Марр Николай ййымта мшыпI.


АААК аинфорпортал Абаза-апсыуа уагIа ртшауацIыхра ацхърагIара знархару Адуней адкIылара «Алашара» авице-президент Мыхц Рамазан йынйан йачважватI. Ауи адкIылара, ауи ансимш нхара, агрантква, агIаджвыквцIараква йгьи апроектква дрыквчважватI.
Абаза-апсыуа уагIа ртшауацIыхра ацхърагIара знархару Адуней адкIылара «Алашара» авице-президент Мыхц Рамазан АААК драчважвауата адкIылара анхара, агрант анкъвакъвраква, Россия апны зпхьадзара мачIу атачIв уагIахъаква йрылапхьадзу абазаква рхвитнагIаква разабакIра йгьи магIны ду зму анахьанат апроектква йшрыдынхалуа гIайхIватI. Ауи дйынйатI Ардзынба Астанда.
Айчважвара акIвлыршатI Ардзынба Аста
– Абазаква «Россия Федерация апны зпхьадзара мачIу атачIв уагIахъаква рашIыпхьадзара швъа» йалапI. Ашвъа асквш 2000 агIан йадыргалтI. Ауи акъральыгIва ахъатала абазаква ркультури руагIахъа хцIаракви ргIахчара йазынхума? Ауи ахабза абзазара йшпаларыжьуа?
– Ахабза апкъ йтата зпхьадзара мачIу атачIв уагIахъаква рбзазарта шIыпIа апны цIасла йрыму аъачIвагIаква нкъвыргузтын къральыгIва цхърагIара рзыгIаныршахара атахъыпI. Ауи акIвымкIвагьи, рцри бызшва агIахчара ауыслагьи акъральыгIва гIарыцIагылра атахъыпI. Датшагьи рбзазара зрымайрауа амальква гIаныршахарныс ауаштI арра къвырльыкъвхара анархарала. Ауыс зквула зпхьадзара мачIу атачIв уагIахъаква арра къвырльыкъвхара йапщылазара гьатахъым, налог квпшыраквакIгьи рхъырхра атахъыпI.
– Хабзала йрыбагъьума абазаква арра къвырльыкъвхара борч шырхъыху?
– Момо, ахабза щата багъьа амамкIва йлыхпI. Ахабза аннарахвра амщтахь ауи абзазара йшаларыжьуашла амальква нарахвра, йазалху акъральыгIва щаквыргылраквала йрыбагъьазара атахъыпI. Ауат рапш амаль абазаква йырзынархата йгьнармахвтI. Зпхьадзара мачIу атачIв уагIахъаква ъабзазауа Россия Федерация анахьанат асубъектква рпны – Лагъьшта, Сбыр, МарагIайырта Хъара – ауат рапш къральыгIва амаль нарахвтI. Ауаъа зпхьадзара мачIу атачIв уагIахъаква йырзынарху ахабза нхитI, уагIахъипхьдза ртшауацIыхра знархару апрограммаква лыхпI, ауат афедерал бюджет ахчала абзазара йаларжьитI.
– Ари аъаща тшапсахырныс ахъазла амальта йнахвчIвйа?
– «Алашара» адкIылара йангIанша йгIашIарышвта ари ауыс йадынхалитI. Ахабза абазаквагьи йырзынхара ахъазла йчпара атахъу алхIыргарныс хIащтан. ЙшгIацIцIызла, абазаква Россия Федерация аправительства рашIыпхьадзара швъакI апны йгьанымызтI. Ауыс шаъула, ахабза апны тамамта йгIарбазара атахъыпI «апхъанчIви бзазарта тып», «апхъанчIви ъачIвагIа квпшыраква» йырмагIну. ХIара хIахьыла арат ауысква гьалыргам. Ахабза аквымшвараква гIаншатI: ашвъакI апны абаза уагIахъа зпхьадзара мачIу уагIахъата йгIарбапI, анахьани ашвъа апны йгьгIарбам. Ауи йгIахъшахъыцIуата акъральыгIва программаквагьи ахчала ацхърагIарагьи хIрыламкIва йакIвшитI.
Апхъапхъа хIара Къарча-Черкес Республика аунашвахъцIартаква тшырзынахIырхатI ауыс зкву алдыргарныс. УадыргIвана атачIв депутатквагьи аправительства ауысхагIвчвагьи хIрыцта Россия аправительства, ауагIа уысквала а-Федерал агентство рпны йызнымкIва йыгIгIвытI. Ауралагьи ауыс шалдыргушла джьауап хIызгIайитI, ауаса закIгьи тшгьапсахуам. ХIыжвлара апхъагылагIвчва а-Генерал прокуратура рпынгьи швъа ргIвытI Россия Федерация аправительства йрызтхIаусыхауата, ауаса ауаъагьи ауыс гьымпIатIаутI.
Йара ари апш аъаща йтагылапI зпхьадзара мачIта Европа апны йщтIу Россия ахъвы йтабзазауа датшагьи уагIахъаквакI, ажва ахъазла, анагайбакква, аижорква, ащапсыгъвква. Ужвы хIара жвлара кIьыдата тшадхIкIылта хIхвитнагIаква рыхъазла хIацабакIырныс хIмурадпI.
– «Алашара» адкIылара анхара шадгалу гIахIахIвстI. ЗъарагIвы нхауада, анхара нархарата йамаквайа?
– «Алашара» хIкъраль ашIыпIаквакI рпны йынхитI. Йхъаду ауысхарта Санкт-Петербург апны йаныргIалпI. Ари акъала апны дбзазитI, дынхитI «Алашара» апрезидент, ауи агIаныршагIвы, йхъаду абзихагIв Эгьзакь Мусса ХIабальа йпа. Ажвлара адкIылара гIанымшаскIвагьи Мусса ХIабальа йпа сквшкъомкI рурала Къарча-Черкес йгьи Апсны рпны агвчIагIвчпара уысква йырхъйун, абаза культура, анаука, аспорт ахчала дырцхърагIун.
«Алашара» асквш 2011 агIан йгIаншатI, ауи ауысхарта апхъапхъа Санкт-Петербург апны йгIахъыртIытI. Асквш 2013 агIан Къарча-Черкес, Черкесск апны адкIылара ауысхарта кIьыдата йгIахъыртIытI. Апхъапхъа хIара хвгIвы хIнадзун, йапхъахауа амызква руацIа хIызланхуш апрограмма лыхIхуан, ауагIа ззыбжу, ауат рыхъазла йхIзычпуш гIахIрыбергьыльырныс хIащтан. УадыргIвана ахъвшараква гIанхIыршатI: «Айъазара», «Акультура», «Абаза бызшва», «АтгIачви асабикви», «Аспорт». ГвынгIвырапI хIара акъраль лшарата йрыму аъара шхIымам, ауаса арат анархараквала акъральыгIва нхартаква хIырцхърагIарныс хIылшитI.
РыцIа йпхатшу ауысква йрыуапI ансисквша цIаста йакIвшауа «Абаза хъвмарраква» йгьи Абаза уагIа ркультура амш. Ауи амш Апсны акъральыгIва баракъ амш йаквшвауата июль а 23 атшын йхIыртлапIитI. Ари агвыргъьахъв йгIалалуа ауагIа рыцIа-рыцIа йрылахIитI. Ахъвмарраква йгIарылалитI Апсны, Москва, Къабард-Балкъар, Ставропольшта йрыуу агвыпква, хIапхъа Трыквшти Иордании йыртабзазауа хIабашталагIвчва ргвыпквагьи гIайырныс хIгвыгъитI. СынчIва Абаза культура амш уагIата йалан 2000-гIв райхIа. Абараса Черкесск абзазагIвчвагьи асасчвагьи абаза культура тшахадыргIвазитI – ауагIахъа фачIвква, афашаква, амузыка, ацIасква. Абаза культура зымгIвагьи гIальаматра ду азрымапI.
СынчIва «Алашара» адкIылара ауысхарта Согъвым апынгьи йгIахъыртIытI.
– «Алашара» гIаншищтара проект щарда абзазара ралажьра йацхърагIатI. Ансисквша адкIылара абаза культура агIахчари атшауацIнарыхри знархару агрантква ршитI…
– ЙрыхIтуа йахъазымкIва хIаргьи агрантква шгIатыгIгуш хIащтапI. Ажвлара адкIылараква рыхъазла Путин Владимир йгIанйыршаз апрезидент грантква аъапI. Ауи апш грант гIатыгIгахьатI. ЙаъапI ашIыпIа грантквагьи. Ажва аламкIва, ауат ахчаква сабап злу апроектква радгалра акIвпI йзквхIрыдзуа.
– ДзачIвыйа ауат зшвтуа? ДзачIвыйа йакIвшвыршауа анкъвакъвраква йрылалуа? Йызквшвауа шпагIарылшвхуа?
– ХIара агрантква гIвнархартакIла йрыхIтитI. Йапхъахауата, акультура анхагIвчва, йгIвбахауата, жвлара сабапра злу апроектква рнархарала ажвлара адкIылараква йрыквшвауата.
Акультура анархартала дахIврала абзазара йалажьхаз агрантква ашIыспхьадзапI: абаза кIьанджь театр агIаныршара, Абаза район апны амузыка оркестр агIащаквыргылхра, жвакнигакI раъара ргIацIщтра (уысара, саби локI, абаза тшырхIагIвчва йгIарыквчважвауа акнига, датшагьи), Къарча-Черкес абаза кытква зымгIва апссгIачIв хIагIарала фильм рхъыхра (авидеоальманах «Абазашта»). Датшагьи агрантква рахчала Хъвыжвду кыт апны агIахIвра азыбжьара йгьи ЙынджьыгьчкIвын кыт апны напIлачпара азъазара азыбжьара джвыквылтI.
Ажвлара рыхъазла сабап злата абзазара йалалыз апроектква йрыуапI Гвымлокт апны ахшнахвырта агIахътIра. Агрант акыт абзазагIв-хIаракьатчпагIв йыквшватI, уахьчIвала араъа ауи апш нхара акIвшитI. Ари ауыс нхарта тыпгьи гIаннаршатI, ауагIагьи хъахIара тшыткI рызгIанагитI рыхш ртиуамцара. Акыт аъарагIвшара рыхш ахшнахвырта йддрыхвгIитI. Ауыс ахъа анджвыквырцIуз ауи дахIврала йаквшвушта йазхъазымцIуз щардагIвын. ЙшгIацIцIызла, акврыдзраквагьи дахIврала йгIархъахIахитI.
Агрант ауысла йызтахъу дзачIвызлакIгьи ахIвара швъа йгIвы ауитI. Ауи шадгалра атахъу хIсайт апны йауацIыхта йгIарбапI. ХIуысхарта апынгьи ауи ауысла кьангьашра акIвдыршитI. Араъа йхъаду йгIаджвыквырцIауа ауыс ауагIа рыхъазла сабап алазларныс акIвпI. ХIэкспертква рсовети адкIылара апрезидент Эгьзакь Мусси ахIвара швъаква йрылапшитIта щаквыргылра нарахвитI.
– УахьчIвала йзапш проектйа ауатыкв йту йа абзазара йалажьра атахъыта йыздынхалуа?
– Ужвы хIара абаза кытква рхъадакви атачIв жвлара адкIыларакви хIрыцынхитI асквш 2019 агIан кытипхьадза рпны магIны зму ауысква гIахIрыбергьыльырныс хIащтата. Араъа кытипхьадза йазалху анхара кIьыдата йакIвшитI. Ажва ахъазла, АлбыргIан кыт апны хIапхъа йапхъахауата абаза уагIахъа музей зыгIвназлуш атдзы хIыргылырныс хIмурадпI, ауи амщтахь акыт апхьарта атдзы йыгIвну амузей аэкспонатква зымгIва ауыла йатхIрыпахуаштI. Йара амузей Абаза район йырчIвызлуштI. Датша кыткI сом 100000 гьрызхъум Россия акъральыгIва программа йызлалалуаш ашвъаква адыргалырныс ахъазла, ауи нархарата йамапI акыт апны культура тыдз шIыц ауыхвара. ЙыззысхIваз ахчапхьадзара алахIцIарквын абюджет атланыкъвала ауыхвара йазалырхуаштI сом 9 мильуанкI раъара.
– «Алашара» йгьахъазым ареспублика абаза жвлара адкIылрата йгIаныршу. Анахьанат адкIылараква швшпарыцынхауа?
– Къарча-Черкес апны ашвъа йаныпI абаза жвлара адкIыларата гIважва райхIа, ауаса джьгарта йынхауа жвба ракIвпI. Ауат йрыланакIитI абаза уагIа рахIбачва рсовет, чкIвынргIа радкIылра, апхIвысква рсовет, Апсны зтахъырала айсра йпшцIаз радкIылара, датшагьи. Ауат рыхьызквала йгвынгIвырапI йара уыскI кIьыда-кIьыда хIшаднымхалуа, хIацацхърагIауа хIацынхара акIвмызтын.
Асквш 2016 агIан абаза жвлара адкIылараква тшадыркIылын «Апсадгьыл» жвлара гIандыршатI. ХIалата акъральыгIва уысхартаква хIрыцынхитI, хIуагIахъа йырзынарху ауысква ацхIырхъйитI.
– Рамазан, Абаза уагIа фонд анхара угIаквчважвастI: щарда цIума йгIаншищтара, ауи ахча нархарата йамайа?
– Афонд ахьызла йгIаншищтара сквшквакI цIитI, ауаса сынчIва акIвпI ахъата анщаквгыл. Ауи абюджет апны ахча гIаншауа йалагатI. Акытква, акъалаква йыртабзазауа дара абазаква йазыркIкIитI, дара-дара ахча зквдрыдзуаш ауыс гIадрыбергьльитI: аурамква рырчIаджьра акIвызтынгьи, анышвтараква ркIвыршара акIвызтынгьи, датшазтынгьи.
Афонд ахчата йгIаталуа ансимшы интернет амальквала йгIахIырбитI. Ахчаква нархарата йрымула йшгIарысабапхуш йырхъвыхитI Эгьзакь Мусса ХIабальа йпа. УахьчIвала ауи йапшта абазаква йыззхъарцIуш датша гIвычIвгIвыс дгьаъам. СквшбжакIла ахчата афонд йгIаталыз апхьадзара сом 500000 йаъарапI.
Ари апроект амагIны швабыж йдупI. ХIынхара апхъала йназрыскIьаз уыспI. Абаза уагIа ргIахчари ртшауацIыхри знархару анхара гIвычIвгIвыс заджвыкI йкъарула йщаквгылазла гьауашым, абазаква дзачIвызлакIгьи ари ауыс йхатI алайцIара атахъыпI. АуагIахъа фонд ахча алацIара цIаста йщаквгылра атахъыпI. Ауи архъйара майрапI – Сбербанк йгIаннаршауа амальква гIахIрысабапырквын.